Autobusak ez dira garaiz iritsiko - Gipuzkoako Hitza\nAutobusak ez dira garaiz iritsiko\nAtzeratzen ari da Atotxako geltokiaren inaugurazioa. Bi urteko lanen ostean, azken asteotan, jaiegunetan ere lanean ari dira beharginak, 2016an eduki dezaten erabiltzaileek geltoki berria.\n2015, abenduak 11 gipuzkoa, Gizartea 628\nKostata, baina iristear dira autobusak Atotxako geltoki berrira. Pio XII. plazako geltokia hogei urtez erabili ostean, hil honen amaierarako edo urtarrilerako espero da aldaketa. Datorren ostegunean, hilak 17, ziren zabaltzekoak, baina asmoa atzeratu behar izan dutela aitortu du Pilar Arana (Donostia, 1957) Mugikortasun zinegotziak: “Litekeena da lanak ordurako amaitzea, baina baimenen eta beste kontuengatik atzeratu egin da irekiera”. Erabiltzen hasteko data jakinik, berriz, ez dago oraindik.\nGeltoki berria egitearen ideia 1995etik dago martxan. Orduko alkateak, Odon Elorzak (PSE-EE), Loiolan egiteko asmoa agertu zuen hasiera batean, baina, 2007ko urtarrilean, Atotxan egiteko plana jarri zuen mahai gainean. Donostiako udalbatzak ideia hura bertan behera utzi zuen 2011n, agintean zen EH Bilduk berriz ere Loiolaren aldeko apustua egin baitzuen. Oposizioaren ekinbide batek, baina, Atotxara bueltatzera behartu zuen udal gobernua. “Bederatzi kokaleku ezberdin proposatzera iritsi dira alderdiak”, zehaztu du Aranak. Haren ustez, kokaleku ezberdinen artean ez dago bat bestea baino hoberik, eta horrek prozesua atzeratu du.\nAlabaina, ziur dago aukeraketa ona egin dela: “Nire ustez, Atotxa leku egokia da. Hiriaren erdigunean dago, eta AHTaren geltokia ere bertan izatea aurreikusten da. Autobusentzat, baliteke kanpoaldean geratzea erosoagoa izatea, baina hiritarrentzat ez”.\nBi urte eta erdiren ostean, amaitzear dira 2013ko maiatzean hasitako lanak. Nahi baino gehiago luzatu dira, hala ere. Beranduenez, datorren urtearen lehen egunetarako zabalduko dute geltoki berria, eta”horretarako bitarteko guztiak” jarri dituzte, Aranaren arabera. Hainbeste, ezen jaiegunetan ere lan egin behar izan baitute Murias enpresako langileek. Lanek 24 milioi euroko kostua izan dute; horietatik 8,7 Donostiako udalak ordaindu ditu, 6 aldundiak eta gainontzekoak enpresa adjudikatzaileak. Aranaren esanetan, “hasieran beste aurrekontu bat zegoen, baina aurreko udal gobernuak egindako moldaketa batzuek horrela utzi dute”.\nEgindako gastua onuragarria dela uste du Aranak. Orain arte, autobus zerbitzuen erabiltzaileen babesleku bakarra “babesik ematen ez duen markesina kaskarra” zela argudiatu du, eta, hemendik aurrera, baldintza onetan egongo direla autobusen zain: “Erabiltzaileak estalpean egongo dira, eserleku erosoekin, eta hartu beharreko autobusa non dagoen jakingo dute uneoro. Gainera, bidaiarien zain daudenek 15 minutuz autoa uzteko aparkalekua izango dute, eta horrek Pio XII.eko arazoak ekidingo ditu”. Geltoki berriak autobus gehiagorentzat izango du lekua, baina horrek ez du esan nahi zerbitzu gehiago egongo direnik, zerbitzua eskaintzen duten enpresen eskumena baita hori. Hala, haiek erabakiko dute beste noranzko batzuetarako zerbitzuak ezarri ala ez.\nAzken egunetan kexu agertu da Elkartu, Gipuzkoako ezindu fisikoen elkartea, geltoki berria dela eta. Haren arabera, Atotxako geltokiak ez ditu elbarrientzat prestatutako behar adina nasa. Hori dela eta, Manu Lezertua EAEko Arartekoarekin elkartu ziren udal ordezkariak duela egun gutxi, Arana tartean zela. Bere esanetan, bi aldeen ikuspuntuak ezberdinak izateak sortu du eztabaida: “Haien nahia nasa guztiak elbarrientzat egokituak izatea da, eta guk uste dugu bederatzi nahikoak direla. Gainera, araudiak ez du zehazten garraio terminal batek zenbat plataforma egokitu izan behar dituen”. Aranak uste du nahikoa dela 21etik bederatzi egokituak izatea; gainera, defendatzen du inork ez duela autobusetara iristeko arazorik izango: “Lau metroko nasak eskatzen dituzte, eta hori bermatzea ia ezinezkoa da kontuan hartuta zer nolako egitura den”. Geltoki zaharreko arazoak tarteko, espazio arazoak ekiditea izan da lehentasunetako bat, eta horretarako “beste tokietako adibideetan” oinarritu direla azaldu du mugikortasun zinegotziak.\nPio XII, presarik gabe\nLekualdatzearen ostean geltoki zaharrarekin zer gertatuko den galdetuta, Aranak uste du “lasai hartu beharreko gaia” dela. Udalak adierazi du bide bihurtzeko asmoa duela, edo gutxienez inguru horretako trafikoa baretzekoa. Ez da lehentasuna, ordea, eta “2016 lanpetua” igaro arte ez dituzte martxan jarriko: “Kultur hiriburutza igarotzean hasiko gara lanean, datorren urtean zeregin asko izango baitugu. Gure nahia hiriko trafikoaren ikerketa bat egitea da, eman beharreko pausoak zehazten joateko”.\nProbintziatik datozen autobusen ibilbideak ere moldatu egin beharko dituzte, geltokiaren lekualdatzea tarteko: “Urola Kostako autobusak, esaterako, Pio XII.eraino iristen dira, baina ikusi beharko da geltoki berria martxan jartzean haraino iritsiko diren ala ez. Litekeena da Bizkaia paseoaren amaieran geratzea eta geltokirainoko bidea oinez egin behar izatea, zubia igarota; bestela denbora galduko bailitzateke”.\n+ Zerbitzu hobe baten esperantzan


Cadillac Man - Wikipedia, entziklopedia askea.\nChester Drescher (en)\n[[Kategoria:Bill Nelson (en) antzeztutako filmak]]\n[[Kategoria:Chester Drescher (en) antzeztutako filmak]]\nJoey O'Brien (Robin Williams) bizimodu nahasi eta eroa daraman auto saltzailea da. Denek inbidia diote, bezeroei saltzaile fidagarriaren itxura emateaz gain, emakumeentzat erakargarria baita. Halere, pilatu dituen zor guztiak sekulako oztopo eta arazo bilakatuko zaizkion unea iritsiko zaio.\nAnnabella Sciorra: Donna, Larryren emaztea eta auto saltokiko idazkaria\nElżbieta Czyżewska: sobietar emaztea\nGary Howard Klar: Walters detektibea\nCadillac Man filmaren trailer eso iragarkia ikusgai. Youtube.com (Ingelesez)\nCadillac Man filmaren IMDBko fitxa irakurgai (Ingelesez)\nFran Drescherrek antzeztutako filmak\nJudith Hoagek antzeztutako filmak\nErik Kingek antzeztutako filmak\nRichard Panebiancok antzeztutako filmak\nTristine Skylerrek antzeztutako filmak\nZack Normanek antzeztutako filmak\nRoger Donaldsonek ekoitzitako filmak


Xabier Albistur - Wikipedia, entziklopedia askea.\nFrancisco Xabier Albistur Marín (Doneztebe, Nafarroa Garaia, 1944ko urtarrilaren 4 - ), euskal herritar politikari abertzalea da. 1987-1991 bitartean, Eusko Alkartasunan, zegoela Donostiako alkatea izan zen. 1993 eta 1996 artean Espainiako kongresuko diputatua eta 1996 eta 2008 artean senataria izan zen.\n1993ko ekainaren 22a - 1996ko martxoaren 27a\n1987ko ekainaren 20a - 1991ko maiatzaren 20a\n← Ramon Labaien - Odón Elorza →\nDoneztebe, 1944ko urtarrilaren 4a (77 urte)\nMadril eta Donostia\nFilosofia eta Letretan eta Soziologian lizentziaduna. Parisko Unibertsitatean Soziologia masterra egin zuen. Espainiako Trantsizio garaitik EAJko militantea izan zen. 1986an, alderdi honen banaketa gertatu zelarik, EAn sartu zen, baina 1996an EAJra itzuli zen.\n↑ Senado.es: Francisco Xabier Albistur\n1987ko ekainaren 20tik – 1991ko maiatzaren 20ra Ondorengoa\nOdon Elorza (PSE-EE)\nAzken aldaketa 28 martxoa 2021(e)an, 22:10(e)tan\nOrriaren azken aldaketa: 28 martxoa 2021, 22:10.


Endara-Lesakan gauzatu nahi duten parke eolikoaren aurka dago Ekologistak Martxan - Ekologistak Martxan - Euskal Herria\n2020ko uztailaren 23\nInork ezin zezakeen imagina, norbaiti otuko zitzaionik 11 super-aerosorgailu ipintzea, 200 metroko altuera (Artzai Onaren dorrearen hirukoitza) eta palen artean 155 metroko distantziara, hain justu hegaztien migrazio-bide garrantzitsuan, Natura 2000 Sarearen barruko hiru zonaldeen artean dauden mendien gailurretan. Baina ez hori bakarrik, haize-sorgailuek baserriei itzala emango liekete, oraindik ere laborantzan diarduten atlantiar landa-eremu horietan. Gainera, historiaurreko aztarnak ere badira eta mendizale ugari, piloa, naturaren maitale direnak, eszenategi horretantxe bertan.\nProiektu zoro horrentzat baina eskaera bat badago jada, NORDEX eta ACCIONA enpresek aurkeztua. Sektoreko egiazko erraldoiak dira, CO2-aren bandera goratzen dutenak gizateriaren onurarako. Auzoberriko parke eolikoak ( 49,5MWko potentzia, 4,5 MW aparailu bakoitzak, El Perdón-ekoak baino 10 aldiz indartsuagoak), lursail publikoak erabiliaz lorturiko probetxuari esker eta tentsio altuko kable elektrikoa gertutik pasatzen delako, instalakuntza gastuak murriztuko lituzke. Honek azaltzen du guztia, gainontzekoak ez dio axola. Nahiz eta kamioiak -pieza luze horiekin- bertara iristeko, 15 kilometrodun mendiko-pista bat zabaldu behar izan, nahiz eta energia-bihurtzeko zentru bat egin behar eta futbol zelai bat adinako hormigoi kopurua erabili behar plataformak eraikitzeko.\nEnpresa hauek ez dute arazorik ikusten. Kokalekua, berreskuratu litekeen -urbanizagaitza den baliogabeko- “eremu hutsala” da diotenez ( sic ), paisaian ez da inpaktu garrantzitsurik sortzen eta bertako herrien ekonomia hobetzen du (nola, ez da esaten). Baina bertatik oso gertu daude Natura 2000 Sarearen barruko hainbat eremu (Aiako Harria esaterako, Parke Naturala eta Kontserbaziorako Espazio Berezia izendatua) eta horrek esan nahi du parke eolikoak gune hauei eragingo liekeena nahitaez ebaluatu behar dela. Gainera Kontserbaziorako Zonalde Berezi hauetan, EAE-ko komunitatearen interesezkoak diren hegazti nekrofagoak bizi direnez, bereiziki haize-sorgailu eta energiaren ebakuaziorako eraikuntzen kontra talka egin ez dezaten, zentral eolikoen instalakuntzak saiestea aipatzen da eta zehazkiago, Ugatz eta Sai zurien kasuan, gune kritikoak (Larrun-Txoldokogaña eta Artikutza) 10 Km-ko erradio batean babestea.\nPaisaian eragingo lukeen suntsiketa agerikoa da, tamaina horretako haize-sorgailuak mendigoietan jarrita, oso urrutitik, kilometro askotatik bistaratuko lirateke. Agiñako gaina, bere tontorrean bertan ipinitako haize-sorgailuarekin ( Aiako harriaren altuerara helduko litzateke, altzairuzko 200 metro gehituta), San Antongo uretan islaturikoa da nonbait oraingo paisai proposamen berria. Aiako Harritik ikusten den paisaia ez litzateke sekula berdina izango. Hegazti harrapakariak, putreak eta sai-zuziak esaterako, uso migratzaileak, xagu-zaharrak -desagertzeko arriskuan-, beste lurralde batzuk bilatu beharrean leudeke edo eta haize errota txikitzaileak saiestu beharrean, egun euren bizi-bidea den horretan. Endara ibarreko bailara, Kopako Harria mendia eta interes orokorreko habitat-zonaldeak, pasabide ekologiko garrantzitsuak direla azaldu izan dute maiz sektore-kontserbazionistek eta egiazko bisagra lana egiten dutela Natura 2000 zonaldeen artean, 15.000 hektareako eremuan. Berau, espazio natural gisa mantendu, zaindu eta hobetzeko bokazioa dute, Europako sare ekologikoaren parte izan dadin.\nEta guzti hau parke eolikoaren interes energetikoa bera justifikatu gabe dagoenean. Aurkeztutako txostenak ez du daturik ematen ( ez dira haize-neurketak burutu) eta lekua ez da agertzen Nafarroako energia eolikoaren garapenerako planean, lehentasunezko gaien artean. Ezinezkoak diren lekuetan parkeak eraikitzeko broma txar bat al da hau? Edo burbuila energetikoaren pelotazo espekulatzaile bat, eraiki ostean hirugarrengo bati saltzeko? Energia berriztagarria? Bai, baina ez edozein preziotan! Eta batez ere gutxitu dezagun kontsumoa. Errespeta dezagun daukagun ondare naturala eta geldi dezagun gure mendientzako eraso berri hau!\n← Jarduera sismiko gehiago Espainia-Frantzia itsaspeko interkonexio elektrikoaren trazaduran Ur Patzuergoak Bilboko itsasadarrera isurtzen ditu hondakin-urak →


Donostia Zinemaldia :: Regression\nSail Ofiziala - Inaugurazioa Lehiaketatik kanpo\nPrentsaurrekoa ''Regression'' (S.O) (es)\nAlejandro Amenábar (Zuzendaria) Fernando Boraivar (Ekoizlea) Paolo Vasile (Mediaset Espainiako kontseilari ekoizlea) Axel Kuschevatzky (Ekoizlea)\nPrentsaurrekoa ''Regression'' (S.O) (eu)\nPrentsaurrekoa ''Regression'' (S.O) (in)\nAlejandro Amenabar-en Iritsiera (v.o. )\n''Regression''-en Eguna (S.O.) (v.o. )\nPrentsaurrekoa ''Regression'' (S.O)\nMinnesota, 1990. urtean. Bruce Kenner detektibea Angelaren kasua ikertzen ari da. Angelak krimen aitorrezin bat egitea leporatu dio bere aita John Gray-ri. Johnek, ustekabean eta gertatutako ezer gogoratu gabe, bere errua aitortzen duenean, Raines psikologo ospetsua kasuan sartuko da, Johni gogoratzen laguntzeko. Haiek aurkitutakoak konspirazio gaizto bat aterako du argitara.\nAlejandro Amenábarrek 1996an zuzendu zuen bere lehen film luzea, Tesia (Tesis), eta zazpi Goya sari irabazi zituen harekin, tartean film onenaren saria. Abre los ojos (1997) haren bigarren lana nazioartean estreinatu zen eta remake bat izan zuen AEBn: Vanilla Sky (2001). Besteak (Los otros, 2001) ingelesezko haren debuta izan zen, eta Nicole Kidman izan zuen protagonista. Veneziako zinema-jaialdirako hautatu zuten eta arrakasta handia izan zuen nazioartean. Mar adentro (2004) filmak atzerriko film onenaren Oscar saria irabazi zuen, baita nazioarteko beste 60 sari ere. 2009an Agora estreinatu zuen, Canneseko zinema-jaialdirako hautatua.\nEspainia - Kanada


Saharar herriarekiko elkartasun mugimenduak 1991tik indarrean dagoen su-etenaren Marokoren urraketa salatu du | Elkarcredit\nSahara-Euskadi mugimenduak 1988an adostutako autodeterminazio erreferenduma berehala egiteko exijitu die Espainiako Gobernuari eta Nazio Batuei\nSaharar herriari elkartasuna adierazteko lanean ari diren hainbat euskal erakundek agiri batean Marokok Mendebaldeko Saharan 1991tik indarrean dagoen su-etena apurtu izana salatu dute. Gatazkan duten erantzukizuna bere gain hartzeko eta 1988ko Bake Akordioan aldeek adostu zuten autodeterminazio-erreferenduma antolatzeko eskatu diete Espainiako Gobernuari eta Nazio Batuetan ordezkatuta dagoen nazioarteko komunitateari. Mugimendu solidarioak azpimarratu du Marokoko Estatuak liskarrak berrekiteko orduan duen erantzukizuna, bai eta “eremuan sortu den eta Magrebeko eskualde osora zabal daitekeen ezengonkortasunarekiko” erantzukizuna ere. Marokok Gergerat ingurura tropak bidali izana, su-etenaren apurketa eta horrekin batera ematen den 1991ko Akordio Militarren urraketa dakartza. Marokok legez kanpoko bidea zabaltzeko mugiarazi zituen tropak, urriaren 21etik herritar sahararrek mobilizazio baketsuetan itxiarazi baitzuten. “Nazio Batuen oniritzia duen Bake Akordioak (1988) eta Marokoren eta Fronte Polisarioaren arteko akordio militarrek Marokoko harresi militarrean pasabideak irekitzea debekatzen dute”, gogorarazi dute agirian.\nSu-etenaren hausturaren aurrean, “deskolonizazioaren zain dagoen Afrikako azken lurralde ez autonomoarekiko erantzukizuna bere gain hartzeko” exijitu diote Espainiako Gobernuari. Era berean, Nazio Batuen Erakundeari eta Mendebaldeko Sahararen Erreferendumerako Nazio Batuen Misioari (MINURSO) “inguru horretan segurtasuna mantentzeko eta azaroaren 13ra arte modu baketsuan manifestatzen ziren saharar herritarrak babesteko gai ez direla” egotzi diete, “bai eta azken 45 urteetan ezer egin ez dutela”.\n“Herri nekatu, zapuztu eta gogaitu bati ezartzen zaion guda berri bat” dela hau dierazi dute, “45 urte hauetan bete gabeko hamaika promesa jasan behar izan dituena”. “Egun hauetan gertatutakoa, errespetatu gabeko konpromisuen eta Marokoko Erresumak Akordioei eta Nazioarteko Zuzenbideari, behin eta berriz, eragindako urraketen aurrean nazioarteko komunitateak duen axolagabekeriaren erakusgarri besterik ez da. Marokok eta bere laguntzaileek saharar herriaren bakearekiko eta konpobide baketsuarekiko konpromisua ahuleziarekin nahasi dute”, gehitu dute.\nSaharar herriari eta Fronte POLISARIOari babesa adierazteaz gain, elkartasun mugimenduak euskal gizarteari dei egin dio hurrengo egunetan antolatuko diren mobilizazioetan parte hartzeko.\nNo Replies to "Saharar herriarekiko elkartasun mugimenduak 1991tik indarrean dagoen su-etenaren Marokoren urraketa salatu du"


Ezberdintasunen naturaltasuna. Deia, Noticias de Bizkaia\nAstelehenen abiatuko da Zinegoak jaialdiaren 15. edizioa, Bilbon. Euskarazko film laburrek eta Euskal Herrian sorturikoek ere izango dute bere tokia\nJulene Larrañaga - 2018(e)ko otsailaren 18a, igandea - 12:29etan eguneratua\nZinegoak jaialdiaren aurtengo edizioa iragartzeko kartela. ( ANE PIKAZA)\nSexu, identitate eta genero-aniztasuna lan-tzen duten jaialdien artean erreferente bihurtzen ari da Zinegoak, Bilboko Gay-Lesbitrans nazioarteko zinema eta arte eszenikoen jaialdia. Otsailaren 19tik martxoaren 4ra arte ospatuko da 15. edizioa. Beraz, berriro errepikatuko du bi asteko iraupenaren formatua.\nGuztira, 135 jarduera eta proiekzio baino gehiago izango dira. Egitarauaren alde indartsuena lehenengo astean izango da, egun horietan izango baitira lehiatuko diren pelikula guztien lehenengo paseak. Bigarren astean, ostera, paseak errepikatu eta jarduera osagarriak antolatuko dira. Lehenengo astean pelikula guztiak aurkeztuko dira hiru zinema-areto nagusietan: Golem eta Bilborocken pelikula eta film laburren sail ofizialarekin, eta Bilbo Arteko Art House Zineman Off Narratiba Berriak sailarekin. Bigarren astean, otsailaren 26tik martxoaren 4ra arte, egoitza ofizial bakarra izango da: Bilborock. Bertan pelikulen bigarren paseak egongo dira.\nPau Guillén jaialdiaren zuzendariaren esanetan, jaialdiaren helburua da ezberdintasunek “norbanako egiten gaituztela erakustea, eta maitatzeko moduak, gure identitatea adierazteko moduak eta gure sexualitateaz gozatzeko moduak ezin dituztela arau sozial edo estetikoek mugatu”.\nAurtengoan jaialdia ezagutzera emateko aukeratu duten kartela ere ildo beretik doa. Ane Pikaza artistaren ilustrazio bat da jaialdiaren irudi nagusia. Kartelean, maitasun lesbikoa eta estereotiporik gabeko gorputzak aldarrikatzen dira. Guillenek azaldu duenez, kartelak “gorputzen estereotipoen inposaketaz” hitz egin nahi du. Irudi horren bidez, pertsona guztiek beren gorputzaz harro egoteko eskubidea dutela aldarrikatzen da. “Genero adierazpen eta nortasunetik harago, desira ere oso ani-tza izan daitekeela nabarmendu nahi izan dugu”.\nProgramazioari dagokionez, Estatu mailako 22 estreinaldi izango dira, Europa mailako hiru eta mundu mailako bi estreinaldi: Nove de Novembro (Lázaro Louzaoren opera prima, galegoz grabatutako lehenengo LGTB pelikula) edo Enfemme (Alba Barbé i Serra zuzendariaren lana, crossdressing munduaren inguruan). Euskal Herrian eginiko lanek eta euskaraz filmatutakoek ere izango dute bere lekua, Euskal begiradak sailean, hain zuzen. Zinegoak-en izango dugun etxeko uztaren laburpena da honakoa.


Gabon Zahar gauean hamar txakurkume aurkitu zituzten Urduñako kontainer batean | El Correo\nZurekinGabon Zahar gauean hamar txakurkume aurkitu zituzten Urduñako kontainer batean\nGabon Zahar gauean hamar txakurkume aurkitu zituzten Urduñako kontainer batean\nAurkitutako txakurrak. / E. C.\nInguruko herritarrek adreilu bati lotuta zegoen poltsa batean topatutako abere bana hartu zuten etxean\nIZASKUN MOYANO Viernes, 5 enero 2018, 23:23\nBadirudi, maiz aipatzen dute, Gabonetako miraria benetan existitzen dela. Gabon Zahar gauean hamar txakurkumetxo aurkitu zituzten Urduñako kontainer batean. Guztiak adreilu bati lotuta zegoen poltsa baten barruan aurkitu zituzten. Tamalez, hauetako bi hil egin ziren, baina gainontzeko zortziek etorkizun oparoa izango dute udalerriko biztanleei esker. Urduña eta Altubeko herritar batzuek kumeak etxean hartu dituzte, tartean alkate andereak.\nOraindik ezezaguna den norbaitek animaliak hiltzeko asmoz burutu zuen bidegabekeria hori. Zorionez, aldameneko futbol zelaira beraien seme-alaben txapelketa ikustera joan ziren guraso batzuek zaunkak entzun eta abisua eman zuten. Urteko azken eguna zenez, normalean kasu hauetaz arduratzen den enpresako langileak ez zeuden lanean. Beraz, herriko bizilagunak berehala antolatu ziren txakurrok salbatzeko. Izan ere, herriko udaltzaina izan zen animaliak kontainerretik ateratzeaz arduratu zena.\nOndoren, Indar Arabako animalien babesleekin kontaktuan jarri ziren. Elkarteko hezitzaile den Judith Castillok lau kume beregain hartu zituen. Halaber, Urduñako beste bikote batek bi txakurkume hartu ditu etxean; eta udalerriko alkateak berak, Idoia Aginako arduratu da gainontzeko txakur parea zaintzeaz. Guztiak biberoiarekin elikatu beharra dute, hala ere badirudi arriskutik at daudela.\nEz dakite zein arrazakoak diren\nAurkitu dituzten era kontuan hartuta, bihozgabeak txakurkumeak errekara botatzeko asmoa zuela uste dute. Baina zorionez, kumeok aurrera aterako dira. Momentuz, ez dakite ziur zein arrazakoak diren; eta ez dute nagusi egingo diren arte jakingo. Izan ere, oraindik begiak itxita dituzte, oso txikiak direlako.\nUrteko bigarren egunean Urduñako herriak abandonu kasu honen aurkako protesta burutu zuen. Bertan, bidegabekeria hauek oraindik erregulatu gabe daudela adierazi zuten. Era berean, herritarrak animaliak adoptatzera animatu dituzte, guztiek maitasuna eta etxea izan dezaten.\n'Zapata kaxa batean bizi zen neskatoa' Zum zum taldearekin, Iparralde gizarte etxean Bilboko tranbiaren zerbitzu bereziak, Athletic-Alavés partidaren ondorioz


Pabst-en YouTube kanaletik arkatzarekin 3Dn marrazten ikasiko duzu Sormenak linean\nEz da lehenengo aldia mota horretako lan artistikoak ikusten ditugula. Oraingoan artista alemaniar honek buruan iltzea jo digu, harrituta utzi gaitu. Bereziki horien barietateagatik eta nola da sentsazioa eskaintzeko gai "marrazkia" paperetik ateratzen dela gure harridurarako.\nGuztiak efektu optikoa hori ikusi da 3D hori sortzea lortu duten beste kale artista batzuetan, horrela badirudi espaloian zulo bat dagoela edo irudi bitxi bat ateratzen dela. Stefan Pabst da 3D hau eta ia mando batzuk emateko gogoa ematen digun txakur txiki hori ekartzen digun profesionala.\nDago bere YouTube kanala tutorialak ere sortzen ditu horrek azaltzen du nola sortzen dituen bere pieza artistikoak zeure burua nola egin irakasteko. Egia esan, eskertzen da zure denbora hartzea zailtasunak dituen teknika bat azaltzeko eta bideoen bidez zuk zeuk aplikatzeko aparkatzen zaituela.\nLo interesgarria da Pabst objektuen barietatea bere marrazkietarako hartzen ditu. Guztiak orriko marrazkia ia nabarmentzen duen 3D teknika horrekin lotuta. Baina noski, hemen efektu optikoarekin egiten du beti ilustrazioari angelu jakin batetik begiratuta.\nPabst erabilerak arkatzak, olioak eta boligrafoak bai kartoian bai paperean ikus ditzakegun pieza artistikoak sortzeko. Animaliei, eguneroko objektuei, pop kulturako pertsonaiei eta bere YouTube kanaletik zeure burua marraztera bultzatzen zaituen beste hainbat gauzari buruz hitz egiten dugu.\nEta egia hori emaitza zoragarriak lortzen ditu. Esteka honetan uzten zaituztegu zure YouTube kanala. Eta beste honetan zure Instagram kontua beren lan bakoitza gustuko izan dezazun.\nArtikuluaren bide osoa: Sormena linean » General » Artistak » Artista alemaniar honek berak egiten duen moduan 3D marrazkiak egiten irakasten zaitu


Perfil Ingreso - Integración Económica\nIntegrazioaren Ekonomia Doktoretza programan onartua izateko, ez da derrigorrezko titulazio zehatzik izan behar. Dena den, programan sartzeko bi perfil mota ezartzen dira:\nLehengo perfila: lizentziatura-gradu edo master bat izatea ekonomia eta enpresa esparruan edo hauen antzekoak diren esparruetan (zientzia politikoak, zuzenbidea, soziologia edo matematikak), ekonomian interesatuak eta jakintza minimo batzuk izanda.\nBigarren perfila: aurreko perfilean aipatzen ez diren ikasketak izatea. Doktoretza programaren Batzorde Akademikoak ezarriko ditu bigarren perfila duten ikasleek bete beharreko heziketa-osagarriak.\nDoktoretza programan sartu nahi duten ikasleek gaitasun batzuk (informazio garrantzitsua lortu eta prozesatzeko gaitasuna, ikerketa berritzailen proiektuak garatzeko gaitasuna, lan-taldean aritzeko gaitasuna, kritikoki aztertzeko gaitasuna,¿ ) eta ekonomiako ezagutza batzuk izan behar dituzte. Izan ere, gai izan behar baitira ekonomiaren arloan doktorego-tesi batek behar duen ikerketa lana aurrera eramateko.\nIkasleek ingelerako gutxieneko maila bat izan behar dute (B1).\nDoktoretza programaren Batzorde Akademikoak ezarriko ditu ekonomia eta enpresa esparruan edo hauen antzekoak diren esparruetan lizentziatura-gradu edo master bat ikasi ez duten ikasleek bete beharreko heziketa-osagarriak. Gehienez, hamabost (15) kreditu ECTS ikasi beharko dituzte.\nHeziketa-osagarriak ondorengo ikasgaietako bat edo gehiago ikastean datza:\n-\tIntegrazio ekonomikoa: teoria eta nazioarteko esperientziak (9 ECTS)\n-\tMikroekonomia (3 ECTS)\n-\tNazioarteko harreman politikoak (4 ECTS)\n-\tTeknika kuantitatiboak i. Estatistika (5 ECTS)\n-\tTeknika kuantitatiboak i. Joko-teoria (3 ECTS)\n-\tTeknika kuantitatiboak ii. Ekonometria (6 ECTS)\n-\tTeknika kuantitatiboak ii. Optimizazioa (3 ECTS)\n-\tMakroekonomia politika eta teoria (6 ECTS)\n-\tEskualde eta hiri politika (4 ECTS)\n-\tGiza- eta lan-politikak (4 ECTS)\n-\tNaturaren baliabideak eta ingurumen-politika (4 ECTS)\n-\tSektore-politikak eta berrikuntza politika (4 ECTS)\nHeziketa-osagarriak doktoretzaren lehengo ikasturtean burutu beharko dira.\nDoktorego programaren Batzorde Akademikoak erabakiko du zein ikasle sartuko den programan ondorengo merezimenduak kontutan hartuta:\n-\tLizentziatura edo Graduaren espediente akademikoa (gehienez: 10 puntu)\n-\tEgindako master ofizialaren espediente akademikoa (gehienez: 10 puntu)\n-\tMaster ofizial bat egin izana ekonomia eta enpresa arloan (gehienez: 30 puntu)\n-\tMaster ofizial bat egin izana ekonomia eta enpresaren antzeko arloetan (gehienez: 15 puntu)\n-\tMaster ofizial bat egin izana beste arlo batzuetan (gehienez: 10 puntu)\n-\tGoi Mailako Hezkuntzako Kualifikazioen Espainiako Esparruko 3. mailaren parekoa den unibertsitateko titulu ofizial baten jabe izatea, betiere azaroaren 21eko 967/2014 Errege Dekretuak ezarritako prozedurarekin bat etorrita (gehienez: 10 puntu)\n-\tUnibertsitateko berezko titulu baten jabe izatea (gehienez: 10 puntu)\n-\tBestelako hezkuntza jarduerak (ikastaroak, hitzaldiak, mintegiak) (gehienez: 10 puntu)\n-\tEsperientzia profesionala (gehienez: 15 puntu)\n-\tIrakaskuntzako esperientzia (gehienez: 5 puntu)\n-\tIkerketako esperientzia (ikerketa bekak, ikerketa proiektuetan izandako parte hartzea, argitaratutako lanak, biltzarretan izandako parte hartzea) (gehienez: 15 puntu)\n-\tNazioko edo nazioarteko zentroetan izandako egonaldiak (gehienez: 5 puntu)\n-\tIngelesa eta beste hizkuntza batzuk jakitea (gehienez: 10 puntu)\nGutxienez 40 puntu lortu behar dira doktorego programan sartzeko.


Eguraldia.- Euria ipar partean gehienbat larunbatean\nPublicado 2017/11/10 17:26:49CET\nBILBO, 10 Nov. (EUROPA PRESS) -\nEuskalmet Meteorologiaren Euskal Agentziaren iragarpenaren arabera, larunbatean, azaroaren 11n, ipar partean espero dugu euria gehienbat. Haizeak mendebal/ipar-mendebaldetik joko du eta, ondorioz, kantauri isurialdean egingo du euri gehien, bereziki ekialdean. Hegoaldean, eta arratsaldean mendebaldean ere, ostarte batzuk zabalduko dira.\nTenperatura maximoak apur bat igo daitezke zenbait tokitan baina ostiral honetakoen antzekoak izango dira. Hiriburuetan, Bilbon 12 gradu espero dira gutxienez eta 15 gehienez, Donostian 12 gutxienez eta 15 gehienez, Gasteizen 8 gutxienez eta 13 gehienez, eta Iruñean 7 gutxienez eta 13 gehienez.\nItsasoan mendebal osagaiko haizea ibiliko da, 4ko indarrarekin, eta egunaren erdiko orduetan ipar-mendebaldekoa nagusituko da; itsaskia eragingo du. Ipar-mendebaldeko hondoko itsasoak 1,5-2 metro inguruko olatuak altxatuko ditu. Itsasgorak 09:31n eta 22:30ean izango dira, eta itsasbeherak 02:53an eta 15:53an. Uraren tenperatura 17 gradukoa da eta ikus-eremua lau eta hamar kilometro artekoa izango da.\nHaurdun dagoen bikotekidea jotzeagatik, 29 urteko gizon bat atxilotu dute Bilbon


topic_facet:"Mekanizazioa (Heziketa Zikloa). Erdi maila" topic_facet:"Sistema elektrikoak, pneumatikoak eta hidraulikoak (Modulua)" topic_facet:"Metal-eraikuntzak (Heziketa Zikloa). Goi maila" topic_facet:"Mekatronika Industriala (Heziketa Zikloa). Goi maila" topic_facet:"Metal Eraikuntzen Irudikapena (Modulua)" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" genre_facet:"Interneteko baliabidea"\nProposatutako gaia: Mekanizazioa (Heziketa Zikloa). Erdi maila Proposatutako gaia: Sistema elektrikoak, pneumatikoak eta hidraulikoak (Modulua) Proposatutako gaia: Metal-eraikuntzak (Heziketa Zikloa). Goi maila Proposatutako gaia: Mekatronika Industriala (Heziketa Zikloa). Goi maila Proposatutako gaia: Metal Eraikuntzen Irudikapena (Modulua) Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Generoa / Forma: Interneteko baliabidea


San Pedro de Cardeña monasterioa - Wikipedia, entziklopedia askea.\nSan Pedro de Cardeña monasterioaren aurrealdea. Irudi gehiago\n42°18′16″N 3°36′27″W / 42.304318°N 3.607394°W / 42.304318; -3.60739442°18′16″N 3°36′27″W / 42.304318°N 3.607394°W / 42.304318; -3.607394\nbenedictine abbey (en)\nSan Pedro Cardeñakoa monasterioa edo San Pedro de Cardeña monasterio (gaztelaniaz: Monasterio de San Pedro de Cardeña) Espainiako Gaztela eta Leon autonomia erkidegoko Burgosko probintzia dagoen Castrillo del Val udalerrian kokatzen den monasterio bat da. Burgos hiriburuko erdigunetik 10 kilometrotara dago.\n899. urtean sortu zen. 953. urteko abuztuaren 6an mairuek monasterioa erasotu eta bertako 200 fraide martirizatu zituzten, 1603. urtean horiek kanonizatu eta Cardeñako Martiriak izena jaso zuten. Monasterioak ospe handia izan zuen, bertara sona handiko jendea inguratzen baitzen, horien artean Filipe III.a Espainiakoa erregea eta haren andrea zen Margarita Austria-Estiriakoa erregina zeudelarik. Monasterio honek bizitako garai oparoak bertako Scriptorium bikainean islatzen da.\nMonasterio hau Cid Campeador bizitzarekin aski lotua dago, Burgos hiritik erbestera Valentzia bidean zihoala bertan gelditu baitzen, hemen bere zaldi maitatuena izan zen Bakiekaren hilobia dago, gainera 1102-1921 bitartean Cid Campeador delakoaren hilobia eta haren emazte Ximena Díazen gorpuak bertako Heroien Kaperan lurperatuak egon ziren, han 29 erregeen eta Ciden senitartekoen gorpuak daudelarik. Halere, 1921. urtean Ciden gorpua Burgosko katedralera lekualdatu zen.\n1931ko ekainaren 3an monasterio hau Kultura ondasun izendatu zuten.\nSantu Martirien ataria.\nSan Pedro Cardeñakoa monasterioaren webgunea (Gaztelaniaz)\nDirectorio de Museos y Colecciones de España: 313\nGizateriaren ondare: 669-979\nPatrimonio Web JCyL: 1880\nGaztela eta Leongo monasterioak\nOrriaren azken aldaketa: 8 abendua 2021, 17:57.


Koloniako katedrala - Wikipedia, entziklopedia askea.\nGizateriaren Ondarea arriskuana 2004 - 2006\nKanpandorre: 157 ( ) m\n292bis eta 292\nLurzoruaren azpian erromatar eta karolingiar aztarnak topatu dira. Egungo katedralaren lehen proiektuak lehenago egin baziren ere, 1248 arte ez ziren hasi eraikuntza lanak eta, hasiera-hasieratik, frantses gotikoa garatzea eta gainditzea izan zuten xede. Gogoangarria da, esate baterako, mendebaldeko fatxadaren proiektua: 1300 inguruan marraztutako lau metro altu baino gehiagoko pergamino bat da, zeinetan mendebaldeko fatxadaren proiektua xehetasun guztiz islatua agertzen den.\nNolanahi ere, katedrala ez zen Erdi Aroan amaitu, baina ez teknikaren edo artearen arloan soluziorik ez zutelako, baizik eta dirurik ez zegoelako. Hori zela-eta, eraikuntza lanak 1510ean eten ziren. 1560an katedralaren kabildoak behin-betiko utzi zion diru laguntzak biltzeari. Ordutik aurrera, eta mendeetan zehar, amaitutako zatia erlijio eginkizunetarako erabili zen. XIX. mendean, Frederiko Gilen IV.a Prusiakoak gogoz bultzatu zituen katedralaren eraikuntza lanak. 1842ko irailaren 4an ezarri zen eraberritze lanen lehen harria, eta 1880ko urriaren 15ean inauguratu zen.\nBigarren Mundu Gerrako bonbardaketetan kalte handiak jasan zituen, gangetan eta ipar-mendebaldeko dorrean batez ere, baina Erdi Aroko artelanak gorde ahal izan ziren. Gerra ostean berreraikitzeari ekin zitzaion, eta lan nagusiak 1956an amaitu ziren. Beti ere, eraikina etengabeko eraberritze lanetan murgildurik dago, airearen kutsadurak eta usoek kalte egiten baitiote harriari. Eraikuntzan hiru harri mota erabili ziren, eta horietako bat da gehien hondatzen dena. Beste harri mota bat, berriz, belztu egiten da.\nKatedrala amaitu gabe 1856an\nSuntsitutako tankea katedralaren ondoan 1945ean\nHiru erregeen aldarea, 1500 inguru\nHiru erregeen erlikia ontzia, XIII. mendea\n↑ Cathédrale de Cologne, whc.unesco.org\n↑ A brief history of Cologne Cathedral, koelner-dom.de\nKoloniako katedralaren webgunea (Alemanez) (Ingelesez) (Gaztelaniaz)\nAzken aldaketa 11 martxoa 2021(e)an, 05:35(e)tan


Habana blues - bizkaie.biz\nZinea IV. urtea // 103. zenbakia\n“Solas” film bikain eta harrigarriaren ostean, Benito Zambrano La Habanara joan zan, ikuspuntu gazi-gozo, baikor eta zabal bati jarraituz, musikaz, gizarte gaiez, irribarrez eta garraztasunez mela-mela jatorkun film zoragarri hau egiten. Gauzak holan dirala, musikea ardatz eta atxakiatzat hartuta, isla koloretsu honetako gizarte, politika eta kultur testuinguruaren hainbat gai jorratuko dira.\nZuzendariak errealismo eta maitasunez irudikatu eta erakutsi gura izan deusku Kubako gizartea, egoera sozio-ekonomikoak musikari gazte batzuei eta inguruko senide nahiz lagunei guztiz baldintzatzen deutsen bizimodu arruntaren bitartez. Herritarrak larri dabilz eta gazteak nahiko zapuztuta, baina guzti-guztiek aurrera egiteko behar adina indar eta borondate daukie.\nGai sozio-ekonomikoaren garrantzia agirikoa dan arren, ez da filmean beren beregi jorratu diran ataletariko bat; trabes agiri da, bizipozaren atzean ostenduta, baina aldi berean bizimoduaren zirrikitu guztietan. Edozelan be, pelikula honen benetako gaia kubatarrek, kontraesanak kontraesan, errealidade gordinari arpegi emoteko erakusten daben adorea eta sendotasuna dira.\nHori guztiori, egunerokotasunari iges egiteko umorez, poztasunez, tristeziez eta bat-batekotasun miresgarriaz atonduta dago; ganera, antzezpenak, gidoiak, musikeak eta girotze beharrak ezin hobeto laguntzen deutsee filmak heldu eragin gura deuskuzan tentsino dramatikoari eta emozinoei. Egia esan, Benito Zambranok frogatu deusku “Solas”-ena ez zala kasualidadea izan eta atzera be egin dau film on-ona.\n- Zuzendaria: Benito Zambrano.\n- Herrialdeak: Espainia, Frantzia eta Kuba.\n- Antzezleak: Alberto Joel García Osorio (Ruy), Roberto Sanmartín (Tito), Yailene Sierra (Caridad), Tomás Cao Uriza (Alex), Zenia Marabal (Luz María), Marta Calvó (Marta), Roger Pera (Lorenzo), Julie Ladagnous (Valerie).\n- Gidoia: Benito Zambrano eta Ernesto Chao; Benito Zambranoren argumentu batean oinarritua.\n- Argazkia: Jean Claude Larrieu.\n- Muntaia: Fernando Pardo.


10º Aniversario LEINN LEINN - 10. urteurrena - Berriak - Mondragon Unibertsitatea\nLEINN - 10. urteurrena\nMONDRAGON TEAM ACADEMY ekintzailetza-sareak mundu osoan 1.300 ekintzaile dituela ospatuko du bere 10. urteurrena\nMONDRAGON TEAM ACADEMYk (MTAk), Mondragon Unibertsitateko Enpresagintza Fakultatean sortutako ekintzailetza-sareak, 10 urte bete ditu. Ekintzailetzan trebatzea eta hori bultzatzea helburu duen nazioarteko ekintzailetza-sareak hiru kontinentetan du presentzia eta mundu osoko 1.300 ekintzaile ditu kide, sortu zenetik hamar urte igaro ondoren. Hala, nazioarteko sare hori abian jarri zenetik hainbat jatorritako gazteak prestatu ditu ekintzailetzaren arloan, graduko (LEINN) eta graduondoko (MINN, TEAMINN eta beste batzuk) prestakuntza-programen bidez, talde-lanean eta balio kooperatiboetan oinarritutako ekintzailetza bultzatzeko helburuz.\nDenbora horretan, Europara, Asiara eta Amerikara hedatu da MONDRAGON TEAM ACADEMY. Izan ere, sareak laborategiak ditu gaur egun Irunen, Bilbon, Oñatin, Madrilen, Bartzelonan, Valentzian, Querétaron (Mexiko), Seulen (Korea), Punen (India) eta Shanghain (Txina).\nMONDRAGON TEAM ACADEMY: taldekako ekintzaileak\nMONDRAGON TEAM ACADEMY 2008an sortu zen, Mondragon Unibertsitateko Enpresagintza Fakultateko ekintzailetza-sarea izateko xedez. Ereduak arrakasta handiko zenbait osagai ditu, kontuan harturik, une honetan, herrialde batzuek (Finlandiak, esaterako), aberastasuna eta enpleguaren sorrera errazten duten ekintzailetza-mailak dituztela eta, beste batzuek (Espainiak edo Euskadik, adibidez), % 2,6ko maila apala dutela, ELGAren (Ekonomia Lankidetza eta Garapenerako Erakundearen) arabera. Formularen oinarrian, balio kooperatiboetan eta espiritu ekintzaile berritzailean ardaztutako eredua dago.\nMTA sareak tokian tokiko bazkideekin elkarlanean sortutako ekintzailetza-laborategien bidez dihardu. Deigarria da sarearen heterogeneotasuna; izan ere, bazkideen artean honako hauek ditugu: Teamlabs (Madril eta Bartzelona), Florida Universitaria (Valentzia), Mondragon Mexico (Querétaro), MTA China (Shangai) eta HBM (Seul), besteak beste.\nMondragon Unibertsitateko Enpresagintza Fakultateak hezkuntza-berrikuntzaren aldeko apustua egin zuen. Urteak daramatza ekintzailetzaren arloa jorratzen, eta, ildo horretan, aitzindariak eta erabat berritzaileak diren tituluak eskaintzen ditu, berrikuntza eta ekintzailetza bestelako ikuspegi eta metodologia batekin landuz.\nHorretarako, MTAk ekintzailetza-sareak hezkuntza-berrikuntzako hiru programa ditu, funtsezko hainbat ardatzetan oinarrituta, hala nola taldean ikastea, pentsamolde globala, eginez ikastea eta sareko lana. LEINN Lidergo Ekintzaile eta Berrikuntzako gradua da, MINN Intraekintzailetza eta Berrikuntza Irekiko Nazioarteko masterra da, eta TEAMINN, berriz, Talde ekintzaileen trebatzaileak prestatzeko masterra. Balio Kooperatiboetan oinarritutako elkarlaneko ekimenen bidez ingurunea eraldatzea da haien asmoa.\nENPRESA-BERRIKUNTZA: LEINN, Lidergo Ekintzailea eta Berrikuntza gradua\nMondragon Unibertsitateak 2009. urtetik eskaintzen duen Lidergo Ekintzailea eta Berrikuntza Gradua (LEINN), ekintzailetzako, lidergoko eta berrikuntzako ezagutzak biltzen dituen nazioarteko gradu bakarra da. LEINN formulak sekulako arrakasta izan du, eta, horri esker, gradua mundu osoan zehar hedatu da, berrikuntzako 10 laborategien bitartez —horietako 8tan garatzen da LEINN—.\nGaur egun, 750 lagunek ikasten dute LEINN gradua ematen den zortzi hirietan. Zehazki, Irunen, Bilbon, Oñatin, Madrilen, Bartzelonan, Valentzian, Querétaron (Mexiko) eta Shanghain (Txina) ematen da LEINN. Graduak lortutako ospea haren emaitza bikainen ondorio da : gradudunen % 94,7 lanean dago, % 36k bere negozioa sortu du eta % 32 intraekintzailetzan dabil erakunde eta enpresetan. Horren aurrean, Espainiako ekintzailetzari buruzko datuak oso bestelakoak dira: gazteen % 43 langabezian dago eta graduatuen % 0,3 bakarrik da ekintzailea. Euskadin, berriz, % 24koa da gazteen langabezia.\nOso titulu gutxik dute LEINNek adinako gaitasun sortzailea. Hari esker, Mondragon Unibertsitatearen ekintzailetza-hazia eta MONDRAGON TEAM ACADEMY ekintzaile-komunitatea eta laborategi-sarea mundu osoan zehar zabaltzen ari dira.\nENPRESA-ERREALITATEA: MINN, Intraekintzailetza eta Berrikuntza Irekiko Nazioarteko Masterra, eta TEAMINN; eta SORTUTAKO STARTUPAK\nIntraekintzaletza eta Berrikuntza Irekiko Nazioarteko Master Exekutiboa (MINN) Mondragon Team Academyn sorturiko ekintzaile eta intraekintzaile exekutiboentzako programa da. Mondragon Unibertsitatearen titulua da, eta Euskadin, Txinan eta Indian ematen da. Intraekintzailetzako eta berrikuntza korporatiboko estrategien bidez enpresen eraldaketa bilatzen duten profesionalek parte hartzen dute horretan.\nTEAMINN Mondragon Unibertsitatearen berezko programa da, eta Tiimiakatemia metodologiaren sortzaileek eraturiko Finlandiako Partus LTD konpainiarekin elkarlanean ematen du. Nazioarteko programa bat da, eta, Europako zenbait hiritan ez ezik, Txinan eta Asian ere ematen da.\nTalde-coachingaren alorreko ezagutza, tresnak, esperientzia eta harremanak emateko pentsatuta dago, «Tiimiakatemia estiloan». Programak urte eta erdi irauten du eta irakasle, ekintzaile eta exekutibo edo kudeatzaileei zuzenduta dago.\nGaur egun 300 lagunek ikasten edo ikasi dute Mondragon Team Academyren graduondoko programetako bat munduko lekuren batean.\nMTAren prestakuntza-programak —LEINN eta MINN batez ere— egin dituzten ekintzaileek sortutako startupen kopuruak agerian jartzen du sarearen enpresa-errealitatea.\nHala, azpimarratzekoa da LEINNen graduaturiko lehen 5 promozioetako ekintzaileek orain arte 22 enpresa sortu dituztela, proiektu ekintzaile berriekin. Horietan, 100 lagun daude zuzenean inplikatuta.\nBestalde, «leinner» horiek gradua amaitu ostean beste startup batzuetan ere lan egin dute, baina ez ditugu kontuan hartu. Sortu dituzten startupen artean, zerbitzu aurreratuak eta digitalak eskaintzen dituzten enpresak dira nagusi; baina, teknologiak startup batzuetan duen presentzia ere azpimarratu behar da, aplikazio teknologikoetan edo bioteknologiaren sektorean espezializatutako enpresen kasuan, esaterako.\nGuztira, 100 lagunek dihardute startup horietan, eta, beraz, datu hori oso esanguratsua da zuzeneko enpleguaren sorrerari dagokionez; are gehiago, sortutako startup horietako askok ibilbide laburra dutela kontuan hartuta. Horrenbestez, hazteko aurreikuspenek nabarmen igo ditzakete enpresa horiek sortutako zuzeneko enplegu-ratioak.\nEnpresa gehienak negozio-eredu eskalagarrietan eta inbertitzeko interesa duten negozio-ereduetan oinarrituta daude. Hori dela eta, esan dezakegu LEINN graduak startupen sorrera sustatzen duela, eta horiek haztea eta egonkortzea duela helburu. Proiektu horietako batzuk autoenplegura eta mikroETEetara bideratuta daude batik bat, eta irteera profesional interesgarria izan daiteke.\nMTA-REN 10. URTEURRENEKO AGENDA\nMondragon Unibertsitateak hainbat jarduera antolatu ditu maiatzean zehar, hezkuntzaren, enpresaren eta komunitatearen aldeetatik ekintzailetza «omentzeko». Lehenengo hitzordua, prestakuntzarekin lotutakoa, maiatzaren 11n izan zen: LEINN gradudunen bosgarren belaunaldiaren titulu-banaketa. Irun, Oñati, Madril eta Bilboko laborategietako gradudunek Bilboko ekitaldian jaso zuten titulua. Aurtengoa Bilboko laborategiko lehenengo promozioa izan da. Duela 5 urte abian jarri zen Bilbao Berrikuntza Faktoria izan da, hain zuzen, Bilboko laborategiaren hazia.\nMaiatzaren 21eko astean, berriz, hainbat ekitaldi gauzatuko dira. Horien artean, azpimarratzekoa da TeamTalks enpresa-ekitaldia, Azkuna Zentroan (Bilbo) goizean eta Bilbao Berrikuntza Faktorian arratsaldean burutuko dena; bertan, erakunde eta enpresen barruko ekintzailetza jorratuko da, aldaketa eragiten duen motorra den aldetik. Hurrengo egunean, maiatzak 25, MTA komunitatea protagonista izango duen jardunaldia egingo da, eta hainbat jarduera burutuko dira bertan.\nMaiatzaren 24a: TeamTalks.\nMaiatzaren 25a: Falcon Day.


Heldu zein haurrentzako kirol-ikastaro eskaintza - Lasarte-oria - Txintxarri.eus\nHeldu zein haurrentzako kirol-ikastaro eskaintza\nTxintxarri Aldizkaria 2021-08-31 15:17\nLasarte-Oriako alkate Agustin Valdivia eta Txu Alonso zinegotzia kirol-jardueren aurkezpenean.\nBerrikuntza nabarmenik gabe aurkeztu ditu Udal Kirol zerbitzuak 2021-2022 ikasturteko ikastaroak. Lasarte-Oriako alkatea Agustin Valdivia eta Txus Alonso kirol zinegotziak heldu, gazte, zein haurrek egin ahalko dituzten kirol-jardueren berri eman dute\n2021-2022 ikasturtean, kirol zerbitzuko erabiltzaile, zein herritarrek urte osoko, zein hilabetekako kirol ikastaroak aukeratu ditzakete.\nUdal arduradunek azaldu dutenez, urte osoko helduen eskaintzan ikastaro berri bat izango da. Ohiko zunba, indoor txirrindularitza, pilates, aquagym edo bodypump saioez gain, kiroldegiko erabiltzaileek Kardiofit ikastaroa egiteko aukera izango dute ikasturte honetan.\nHaurrei dagokionez, iraupen luzeko jarduerak kirol ludoteka, igeriketa teknifikazioa eta txiki zunba dira.\nHilabetekako jarduerak, berriz, haur, zein helduentzako igeriketa ikastaroak dira, baita haurtxoekin egiten diren ur jarduerak ere.\nKirol zinegotziak azaldu duenez, iaz gutxieneko kopurua bete ez zenez bertan behera geratu behar izan zen azken jarduera hau. "Pandemia dela eta, iaz ez zen talderik sortu; aurten guraso gehiago animatzea espero dugu".\nJarduera gehienetan bi saio edo bakarra aukeratzeko aukera dago. Kirol Ludotekan, esate baterako, hiru ere aukeratu daitezke, baina kirol zinegotziak azaldu duenez, "kasu horretan, bi saio lehorrean eta bat igerilekuan edo bi saio igerilekuan eta bat lehorrean egin behar dituzte".\nIkastaro gehienak ordainpekoak diren arren, bada doakorik ere. Helduen gimnasioko entrenamendu, zein aholkularitza zerbitzua; nagusien parkeko erabilera aholkularitza; igeriketa gidatua eta luzaketa saioak.\nHorien barruan, sartzen dira Ondo ibili ibilaldi osasuntsuak. Kirol batzordeburu Txus Alonsok azaldutakoaren arabera, "Iaz ez genuen jarduera egin. Inguruko herri batzuk martxan jarri zuten eta jarduera modu egokian gauzatu dute. Guk eskaintza egin dugu, baina Osakidetzaren oniritziaren zain gaude. Onartuz gero, indarrean dauden neurriak jarraituz egingo litzateke jarduera".\nPandemiaren eraginez, bertan behera geratu zen beste ekintzetako bat haurrei zuzendutako kirol jardueren sustapena izan zen.\n"Neurri berriek haurren kirol jarduera onartzen dute. Beraz, ekimenarekin aurrera egitea espero dugu eta hilabetero larunbatetan zenbait saio egin ahal izatea," adierazi du Alonsok.\nSaioak eta plazak\nIraupen luzeko saioak irailaren 20an hasi eta ekainaren 17an amaituko dira. Iraupen motzekoak, berriz, hiru hilabeteko iraupena izango dute haurren kasuan eta helduei dagokionez, hiru, bi edo hilabetekoak.\nPlaza kopuruari dagokionez, ikastaroaren arabera gehienezko eta gutxieneko zenbatekoa zehaztu da. Ikasle gehien izan ditzaketen saioek hemezortzi kide izango dituzte eta gutxienekoa hamaikakoa izango da.\nIkastaro luze, zein motzen izena ematea Maialen Chourraut kiroldegiko bulegoan egingo da. Bulego ordutegia astelehenetik ostiralera, 9:00etatik 13:00etara da. Asteazkenetan arratsaldez ere egin daiteke, 17:00etatik 19:00etara.\nAzkenik, ordainpeko ikastaroen kasuan, ikastaroetako erabiltzaileek zatikako ordainketa egiteko aukera dutela nabarmendu du kirol zinegotziak. "Aukera hori hartuz gero, irailean %60a ordaintzen da eta urtarrilean gainerako kopurua".


Lea-Artibaiko Enpresa Proiektu Lehiaketaren 13. ediziora aurkezteko epea zabaldu da - SPRI\nLea-Artibaiko Enpresa Proiektu Lehiaketaren 13. ediziora aurkezteko epea zabaldu da\nMaiatzaren 24an bukatuko da proiektuak aurkezteko epea.\nBi modalitatetan bereiztuko dira proiektuak: negozio ideia berritzaileak; eta merkataritza, ostalaritza, turismo eta zerbitzu enpresak. Emakume ekintzailearentzako aipamen berezia ere\nAurtengo edizioan, berrikuntza bezala, bi modalitateetako\nirabazleei beraien proiektua ezagutzera emateko sustapen\nbideo bat oparituko zaie.\nAzaro Fundazioa eta Leartibai Garapen Agentzia-Behargintza enplegu eta tokiko garapenerako zentroak, urtero antolatzen duten Lea-Artibaiko Enpresa Proiektu Lehiaketaren 13. edizioa abiarazi dute. Bizkaiko Foru Aldundiaren laguntzarekin antolatutako lehiaketa honetara proiektuak aurkezteko azken eguna maiatzaren 24a izango da.\nLehiaketara, 2018 urteaz geroztik Lea-Artibai eskualdean enpresa berri bat martxan jarrita edo 2019an martxan jartzeko asmoa duten ekintzaile guztiak aurkeztu daitezke. Ekintzaileen ahalegina eta lana saritzea helburu duen ekimen honek bi modalitate eta aipamen berezi bat bereizten ditu edizio honetan:\nNegozio ideia berritzaileak. 2.000€-ko sariarekin.\nMerkataritza, ostalaritza, turismo eta zerbitzu enpresak. 1.500€-ko sariarekin.\nAipamen berezi gisa, Emakume ekintzaileari banatuko zaion 500€-ko saria ere egongo da.\nBi modalitateen kasuan, saria eskuratzen duten ekintzaileek Lea-Artibaiko Berrikuntza Gunean dagoen enpresa-haztegian kokatzeko erraztasunak izango dituzte eta, enpresa martxan jarri arte eta ondorengo urteetan aholkularitza eta laguntza jasoko dute erakunde antolatzaileen eskutik. Halaber, erakunde antolatzaileek kudeatzen dituzten programa ezberdinetan parte hartzeko aukera izango dute eta ekintzaileentzako beraien proiektuak sustatzeko lagungarri izango zaien bideo promozional bana ere oparituko zaie aurtengo edizioan.\nSari banaketa ekainaren 7an izango da Etxebarrian ospatuko den Lea-Artibaiko Ekintzaile Egunaren baitan antolatuko diren ekimenekin batera.\nLehiaketan parte hartzeko interesa duten guztiek informazio zabala, inskripzio orria eta lehiaketaren oinarriak eskuragarri izango dituzte Azaro Fundazioa eta Leartibai Garapen Agentzia-Behargintza enplegu eta tokiko garapenerako zentroaren bulegoetan eta webguneetan / www.azarofundazioa.com / www.leartibai.com /\nLea-Artibai eskualdearen garapenarekin konprometituriko bi erakunde hauek beraien misioaren baitan jasota dute enpresa berrien sorreraren alde lan egitea, eta ekimen honekin, ekintzailetza kultura hedatzeko eta enpresekin erlazionatutako ekimen berriak sustatzeko ahalegin berezia ere egiten dute. Horrela, bere edizio guztietan 200 proiektutik gora aurkeztu dira lehiaketara eta inoiz ez da saririk esleitu gabe gelditu. Guztira, 35 proiektu saritu dira eta 75.000€ baino gehiago banatu dituzte erakundeok sarietan.


Gaztediko talde mistoak urrezko domina jantzi du - GARA\nSOKATIRA Munduko Txapelketa Pelota Aficionados\nGaztediko talde mistoak urrezko domina jantzi du\nBizkaitarrak 600 kilotan nagusitu dira. Mutilen hiru euskal talde lehiatu dira 640 kiloko kategorian, baina inork ezin izan du dominarik lortu Hegoafrikan.\nUrrezko domina kolkoratu zuen atzo Gaztediko talde mistoak. Maila horretan, talde bakoitza lau emakumezko eta beste horrenbeste gizonezkok osatzen dute. Bizkaitarrek euskaldunentzat bigarren domina kolkoratu zuten, izan ere, bezperan, Goiherri taldeko mutilen taldeak 580 kilotako brontzezko domina eskuratu zuen.\nGuztira 11 talde aritu ziren 600 kiloko pisuan, eta bizkaitarrak onenak izan ziren. Nahiko ongi heldu ziren finalera, eta han faboritoak ziren; hala, ez zuten Herbeheretako talde baten aurka urrezko domina kolkoratzeko arazorik izan. Gaztedik aurten atera du lehen aldiz talde mistoa, eta nahikoa gustura joan ziren Munduko Txapelketara; azkenean, emaitza bikaina lortu dute bizkaitarrek.\nGero, 640 kilotan, Gaztedi eta Goiherri bi talderekin aritu ziren, baina ez zen dominarik heldu. Guztira 32 talde lehiatu ziren, zortzi klubez osatutako lau multzotan banatuta, eta hor emaitzarik onena Goiherri A taldeak lortu zuen, final-laurdenetara heldu baitzen. Goiherri B eta Gaztedi lehen fasean kanporatu zituzten. Hemen ere Herbeheretako ordezkariak izan ziren nagusi.\nAmaitu da euskaldunentzat\nEuskaldunentzat amaitu da Hegoafrikako Munduko Txapelketa, izan ere, gaur eta bihar selekzioen mailakoa izango da, eta Euskal Herriari parte hartzen uzten ez diotenez, ez da euskal ordezkaririk izango.


Mikel Etxaburu: “Hirian ematen diren ez ikusi horiek idatzi ditut; nahi duenak irakurri ditzan” | Hitzen uberan\n← Bergarako Amodiozko Gutunen lehiaketan parte hartzeko azken egunak\nPeru Abarka: Album Ilustratuak sortzeko lehiaketa →\nBlas de Otero Poesia Lehiaketa irabazi du Hiria zainetan poemarioarekin\n“Hiria zainetan poemarioan hiria agertzen da: Bilbo, zehazki. Eta esango nuke, begiratzetik ikustera dagoen bidezidorra igaro nahi izan dudala”. Bidezidor hori gauzekiko kontzientzia dela aitortu digu Mikel Etxaburuk: “Begiratzetik ikustera kontzientziaren zubia baino ez baitago”. Bilboko Udalak sustatzen du Blas de Otero Poesia Lehiaketa. Ondarroako idazleak 5.500 euro eskuratuko ditu eta Ereinek plazaratuko ditu sarituak izan diren poema hauek (argitaratze-data zehaztu gabe dago oraindik). Gaztelaniazko modalitatean, Ramón Pérez Parejok eskuratu du sari nagusia, Gremios poema-sortari esker.\nBlas de Otero Poesia Lehiaketara euskarazko 10 lan aurkeztu dira aurten. Zer suposatu du zuretzat lehen saria irabazteak?\nTira, Blas de Otero Poesia saria irabazi izanak daukan esangura neurtua da, eta zelan ez, neurri horretan egiten zait pozgarri. Baina poztasun txikiek ere garrantzia handia hartzen dute horren beharrean zaudenean. Beraz, zer den eskaini didana? Bada, ezer baino lehen epaile lanean aritu direnen gustukoa izan dela –horrek asetzen nau-, bigarrenik, diru-sari polita dela eta horrek mesede egingo didala -baita nire familiari ere-, eta hirugarrenik, argitaratu egingo dutela –berez, horretarako idazten dugu, besteek irakurri ahal izateko-. Total, norabide anitzetan eragiten duen bultzadatxoa da, horixe da eskaini didana, eta horregatik nago pozik.\nHiria zainetan poema sortari esker eskuratu duzu lehen saria. Nola definituko zenuke saritua izan den poemarioa?\nAurreko bi liburuetako gai nagusia kartzela izan da, hor nenbilen; eulia kakari jira eta bira. Eta banuen beharra errotonda horretatik burua ateratzeko; nahiz eta oraindik kakak kiratsa darion eta eulia zirkuluetan dabilen. Banuen beharra bestelako gai bati eutsi eta neure buruari esateko: ondo, Mikel, bazara gai beste ahots batzuk entzun eta horiek testuratzeko, ez zaude gor; eta hori ona da. Hiria zainetan poemarioan hiria agertzen da: Bilbo, zehazki. Eta esango nuke, begiratzetik ikustera dagoen bidezidorra igaro nahi izan dudala. Bidezidor hori gauzekiko kontzientzia da; begiratzetik ikustera kontzientziaren zubia baino ez baitago. Horrek, hurkoaren zirkunstantzien zati sentiarazten zaitu; errudun ere bai askotan. Eta erruduntasun hori ekiditeko, gehiengoa, begiratzearekin konformatzen gara. Geure burua babestu behar omen dugu, eta horrela, gure inguru hurbil-hurbilean dauden hainbat egoera lazgarri begiratu bai baina ez ikusiarena egitea egokiago zaigu bizirik irauten jarraitzeko…. Hirian ematen diren ez ikusi horiek idatzi ditut; nahi duenak irakurri ditzan.\nSaritutako poema hauek noiz irakurri ahal izango dugu?\nEgia esan, ez dakit noiz argitaratuko den. Dakidana da Erein argitaletxeak argitaratuko duela. Eta noizko? Ba… momentuz ideiarik ere ez. Imajinatzen dut udaberri aldera edo izan daitekeela, baina badiotsut, ez dakit.\n“Urratsez urrats noa”\n42 urterekin hasi zinen poesia argitaratzen. 2011n, Zu zara orain txoria (Elkar) liburua plazaratu zenuen Elkarrekin. 2014an, Hodeiak zapatetan (Susa) plazaratu zenuen. Aurten, Blas de Otero saria irabazi duzu. Hamarkada oparoa osatzen ari zara ezta?\nBai, baina ez du asko esan nahi. Agian hurrengo 40 urteetan ez dut ezer gehiago argitaratuko, ezin jakin. Ez da hori kontua, kalitatea ez baita beti pisura neurtzen. Ni, hala ere, gustura nago neure buruarekin. Ez dut hori ezkutatuko. Urratsez urrats noa… norabait. Eta urrats bakoitzean aurrekoaren zeozer desberdina bilatzen saiatzen naiz, horixe da nire buruko minik zoliena: zelan hobeto idatzi, zelan adierazi modu eraginkorragoan, zelan indartu nire ahotsa… nahiz eta askotan min hartu, eta nahi baino gehiagotan min egin. Finean, susmoa daukat, zeozertan hasi baino ez naizela egin.\nAbenduaren 17an egin zen sari banaketa. Eskubitik hasita, bigarrena da Mikel Etxaburu. Blas de Otero Poesia Lehiaketaren gaztelaniazko modalitatean, Ramón Pérez Parejok eskuratu zuen sari nagusia, Gremios poema-sortarekin (argazkia: uriola.eus).\nEkitaldi horretan bertan, Miguel de Unamuno Saiakera Lehiaketaren XVI. edizioko irabazleen berri eman zen. Euskarazko sailean, Joseba Gabilondo idazleak jaso zuen sari nagusia, Globalizazioak eta erdi aro berria: diferentzien itzuleraz lanarengatik. Gaztelaniazkoan, Encarna Alonso Valeroren Mujeres en vanguardia. Escritoras y artistas en la España de preguerra izeneko azterlana gailendu zen.


Hondarribian izango da larunbat honetan Energia Azoka - Aktualitatea - gipuzkoaingurumena\nEnergia azoka bihar izango da Hondarribiko Damarri plazan goizeko 10:00tik eguerdiko 14:00ra bitartean; euria eginez gero Soroetan. Usurbilgo Lanbide Eskolako teknikariek bisita gidatua egingo dute 11:30tan azokako standak erakusteko. Haurrentzako txoko bat egongo da ere, non txikienek euren eskuekin eguzki plaka batekin argitzen den etxetxo polit bat egiteko aukera izango duten. Azkenik, argindar kontsumoa aurrezteko doako aholkularitza zerbitzua egongo da ere Gipuzkoa Argitu puntuan. Gipuzkoa Argitu Gipuzkoako Foru Aldundiko Ingurumeneko Departamentuko energia aurrezteko programa bat da. Bertara argindarraren faktura ekarriz gero, aholkulari batek kontratatutakoa beraien beharretara egokitzen den azalduko die herritarrei.\nEkimena Usurbilgo Lanbide Eskolak, Ingurumeneko Departamentuarekin eta Hondarribiako Udalarekin batera, sustatutako eraginkortasun energetiko eta energia berriztagarrien inguruko sentsibilizazio, heziketa eta dibulgazio programaren parte da. Helburua herritarrei energia garbiaren eta eraginkorraren arloan dauden ezagutza eta teknologiak gerturatzea da.\nEnergia azoka herritar guztiei zabaldutako ekimena da. Helburua jendeak energia iturri berri eta garbiak eta kontsumo eraginkorreko teknologiak ezagutzea da, honela euren erabilera sustatuz. Horretarako hainbat stand ditugu instalakuntza mota ezberdinekin (eguzki plaka fotoboltaikoak, eguzki plaka termikoak, biomasa galdara, aerotemia, LED argiteria, tenperatura baxuko berogailuak…). Stand eta azalpen panelez gain, Usurbilgo Lanbide Eskolako irakasleak izaten dira bertanikusten dena azaldu eta zalantzak argitzeko.\nAzokan aurrezpenerako, eraginkortasun energetikorako eta energia berriztagarrien erabilerarako sistema errealak erakutsiko dira. Aurrez aurreko aholkularitza puntua topatuko dugu ere, Gipuzkoako Foru Aldundiko Ingurumeneko Departamentuak hilabetero Gipuzkoako hainbat herritako azokatan eskaintzen duena. Ingurumeneko Diputatuak azaldu du “Programari esker, hainbat neurri jarriko ditugu gipuzkoar guztien eskura, neurri horietaz balia daitezen beren etxebizitza, enpresa eta komertzioen zaurgarritasun energetikoa prebenitzeko eta murrizteko. Urratsak egiten ari gara Gipuzkoak aurrera egin dezan eredu energetikoaren aldaketan”.


Comedians to Film: Comics Who Became Movie Stars\nEz da erraza stand-up komikiak filmetan sartzea, eta horietako askok "lagunik onena" eta erliebe komikiak karaktereei laguntzeko beren karrerako osotasunean jotzen dute. Batzuetan, nahiz eta komiki bat gurutzatu eta zinemagile bihurtu den. Hona hemen 10 komediante hauek: zine izarrak bihurtu direnak.\nArgazkia: Glulio Marcocchi / Getty Images\nSteve Martin munduko komikigile nagusienetariko bat izan zen (lehena saltzeko estadioetan) 1979an The Jerk- en filmean lehenbiziko saioan egin zuen eta ez du atzera begiratu. Zany comedies ( The Man With Two Brains ) bezalako zinema komertzialak hasi zituen arren, Martinek ez zuen Martinek komedia erromantikoduna eta komedia erromantikoan jarraitzen ( Roxanne , berak ere idatzi zuen), nahiz eta komedia dramak (hala nola, Planes, Trenak eta Automobilak ) . Gaur egun, Martinek "familia" komedia zabalak ( Cheaper by the Dozen ) mugitu ahal izango du, Hollywoodeko tarifa nagusira () bere pasio pertsonaleko proiektuetara (Shopgirl , bere eleberriaren arabera). Egia movie star da.\nAndrew H. Walker / Getty Images-ren irudia\n19 urterekin, Eddie Murphy stand-up komikia izan zen eta Saturday Night Live kidea izan zen, ikuskizunaren izar izar bihurtu zen. Bi urte besterik ez zituenean, filma estreinatu zen 1982an 48 orduetan agertu zenean . Murphyrek 80ko hamarkadan zuzendu zuen, Beverly Hills Cop-en , Ameriketara eta The Golden Child-era jo zuen bitartean, hala nola, stand-up karrera mantenduz, nahiz eta bi kontzertu-pelikula, Delirious eta hamarkadan parte hartu zuten. Bad scripts aukerak eta vanity proiektuak 90eko eta 2000ko banpiroak (Brooklyn-en Vampire eta Meet Dave- en barne) etsipen kritiko eta komertzialen kate bat ekarri zuen, nahiz eta Murphy filmak oraindik izenburuak izan, nahiz eta Oscar sarietarako izendatu ere Dreamgirls- en 2007an .\nPascal le Segretain / Getty Images-ren irudia\nJim Carrey Hollywoodeko aktore standeko komedia ez zen egin, munduko aktore handiena eta handiena izan zen. Ace Ventura- rekin superkurlagintzarako rocketing-a : Pet Detective , Carrey-k 1990eko lehen seihilekoan arrakasta handia izan zuen ( The Mask eta Dumb and Dumber ) The Cable Guy-k , Carrey bere $ 20 milioi ordaintzera zuzendutako komedia iluna (garai hartan handiena), baina bere lehen porrota komertzialerako egin zuen. Carrey itzuliko da, baina bere ibilbidea desberdina izan da hortik aurrera. Azkenean, lan dramatikoa txunditu zuen ( Andy Kaufmanen biopic errebelazioa, Man on the Moon pelikulan) film txikiagoetan, ohiko komedietan. Oraindik izar bat da, pixka bat desagertu egin da. Gehiago »\nJason Merritt / Getty Images-ren irudia\nJamie Foxx komedia arraroa da eta ez zuen arrakasta handirik lortu filmeetan, paper dramatikoetan hasi zen arte. Rayren antzezlanaren antzera, Oscar sarietarako aktore onenaren saria irabazi zuen 2004an, eta gaur egun hobeto ezaguna da. aktore dramatiko bat komedia baino. The Living Color filmeko sketch komedia-seriean hasi zen bere goofy-a, Collateral , Miami Vice eta The Solista bezalako filmen protagonista. 2010ean, Foxx-ek azken Robert Downey Jr. eta Zach Galifianakis-en aurkako Robert Downey Jubenakisen aurkako komedia sustraietara itzuli zen. Gehiago »\nRob Loud / Getty Images-ren irudia\nAdam Sandler Eddie Murphyren ibilbidean jarraitu du: gazteak stand-up, Larunbata Night Live diskoaren izar izugarrizko film luzea. Bakarrik, Murphy ez bezala, Sandler-en zinema-karrera ez da motelduko seinale. Billy Madison eta Happy Gilmore bezalako kulturen komedietan hasita, The Wedding Singer eta The Waterboy- rekin arrakasta erraldoi nagusiak aurkitu aurretik. Bi hamarkada igaro ahala, Sandler-ek arrakasta handia izan du komedia handietan (horietako askok idatzi zuen), Big Daddy bezalakoak , Zohan eta Grown Ups- ekin nahasirik ez daukazu bere erosotasun-gunetik kanpoko filmekin. Kritikoki txalotua eta helduarentzako tarifa errespetagarria. Punch-Drunk Love eta Spanglish bezalakoak . Jim Carrey aitzindari bezala, Sandler stand-up komikietara joan zen mundu osoko zinemagile handienetako bat izatera.\nRobin Williams-ek zinemara sartzeko komedianteentzako txantiloia ezartzen du gehienbat: komedia komiko biziki ezagun bat bezala hasten da, zure komedia estilo propioa diseinatu duzu zure sare komertzialera eta Hollywoodeko zinema-lanen protagonistak dira. Williams-en lehen lanak , Hudson-en Mosku , The World Garp eta Popeye bezalako filmetan, besteak beste, oso interesgarria zen "familiako komedia" izugarri eta zorrotzak baino. Oraindik ere, Williamsek behin eta berriz harritzen gaitu bere bira dramatikoekin eta Oscar sarietarako izendatua izaten jarraitzen du beste edozein (hiru aktore onen izendapen eta 1997ko Good Will Ehiza irabazi duen aktore onenaren irabazlea).\nLarry Busacca / Getty Images-ren irudia\nWhoopi Goldberg-ek stand-up komedietako batzuk dira, etapa batetik besterako zinemagintzaren estreinaldira zuzenduta. Steven Spielberg-en ( The Color Purple, 1985) filma estreinatu zen. 80ko hamarkadan, izar-ibilgailuetan ( Jumpin 'Jack Flash , Burglar , Fatal Beauty ) arrakasta handia lortu zuen, eta horrek ez zuen leihatilan trakzio asko aurkitu, baina bere ibilbidea altuera berrietara iritsi zen. . Film horretan eta 1992an Sister Act arrakasta handiz, Goldberg protagonista bihurtu zen. Bere filmaren ibilbidea ia puntuan lortu zuen. Hala ere, 90eko hamarkadan bere zinema irteera gainerakoak Eddie , The Associate eta Made in America bezalako tarifa erabilerara itzuli ziren.\nEthan Miller / Getty Images-ren irudia\nZach Galifianakis komikigile absurduak, The Hangover- en hit The Comedy ( The True Calling on Fox) komedia zaharkiturik arrakastatsua izan zen 2009an, The Hangover-n arrakasta handia izan zuen komedia zaharkituetan ( Heartbreakers , Bubble Boy eta Out Cold ) artean ere parte hartu zuen. Film hori ahozko arrakastak izugarrizko arrakasta izan bazen ere, Galifianakis izan zen gehien izan duena, eta hori izan zen guztiontzat, eta horregatik galdetzen zuen performancea zen . 2010ean Galifianakis zinemagile osoa izan zen, dramaturgintzan ( istorio dibertigarri bat da ) eta komedikorreko zuzendari nagusiak , errepide moviearen zuzendari den Todd Phillips zuzendariarekin batera.\nDave Hogan / Getty Images-ren irudia\nKomedia Russell Brand izan zen jada Ingalaterrako bere ipuin komiko arrakastatsua komedia erromantikoan 2008an agertu zenean, bere eszena guztietan lapurtu baitzuen. Aurrerapena (Estatu Batuetako goi-profilekin batera, MTV VMAs ostatua bi urtez zuzenean eta Comedy Central stand-up bereziarekin batera ) filmaren estreinaldia kapturatu egin zuen, 2010ean Get It to the Greek (2010ean) Benetan bere Sarah Marshall karakterea berpiztu zuen) eta Dudley Moore klasiko Arthur-ren remake bat. Denboraldi bat besterik ez da, Brand-ek bere komedianteen aurreko urratsen ondoren jarraitzen du eta papera dramatikoa hartzen du.\nKevin James komediako zenbait komikietako bat da, bere hit sitcom (movie stardomera) stand-up arrakastaz trantsizioa. Ez zuen minik egin bere lehen film garrantzitsuena Will Smith-en aurrean zegoen 2005eko Hitch- en, baina Jamesek film hura lapurtu zuen eta eszenatokia eszenaratu zuen pantaila handirako. Behin parean Adam Sandlerren parekidearekin batera, movie stardom azkar iritsi zen. Bikoteak arrakasta lortu zuen I Now You Chuck eta Larry filmak , 2007an eta Grown Ups- ekin 2010ean, baina Paul Blart-en liderra den James's 2009 ibilgailu liderra izateak arrakasta handia izan zuen (James Miller 100 milioi dolarreko gordinak) : Mall Cop (Sandler-ek sortua) ) Jamesen estatusa film zinemagile osoa zementatu zuen. Pantaila guztiz eutsi ahal dio berak.\nZer da Slapstick Comedy?\n10 Best Comedians inguruan oinarritutako Sitcoms\n70eko hamarkadan Stand-up Comedyaren historia\nBreaking Into Stand-Up: 10 Hasiberrientzako Komedia aholkuak\nNola urruneko stand-up komedia Break\nSupermerkatua AEBetako Kongresuan botoa\nFlorida Atlantic University (FAU) Onarpen\nGela lagungarriaren kudeaketa estrategiak Irakasle bakoitzak saiatu beharko luke\nHitz konparatiboen ikasgaia\nGuztiak "Wimpy Kid baten egunkaria": Rodrick Arauak\nNor izan ziren Bibliako profeta nagusiak?\nZer esan nahi du Un Tonton ingelesez?\nNola 8-Ball Table Wide Open irekitzea\nÑabardura, balioa, eta Kroma pintura kolore batean\nNola jokatu Texas Holdem Poker\nBerberak - Ipar Afrikako Pastoraltzak Antzinako Historiaren sakontasunarekin\nHorse Magic, Folklore eta Kondairak\nFull moon izenak eta haien esanahiak\nKristalizatzeko definizioa (kristalizazioa)\nOspakizuna, Florida - Disneyren Erkidego Idealerako Plana\n7 Scary gauzak estatistikoki nekez\nEgin zure paragrafoen fluxua idazteko hobetzeko


Zatoz Traña-Matienako bazkari herrikoira!!! : abadiñoko gaztetxea abadiñoko gaztetxea: Zatoz Traña-Matienako bazkari herrikoira!!!\nZatoz Traña-Matienako bazkari herrikoira!!!\nPasa den urtean, Abadiñoko gazte asanbladakook Traña-Matiena auzora zabaldu asmoz jaietarako egitaraua kaleratu genuen. Futbito txapelketa, bazkaria, sagardo dastaketa... Aurten aldiz txosnagune eta tabernen artean kaleratu dugu egitaraua. Maiatzaren 3an (larunbata) egingo den bazkaria da adibide garbi bat. 12:00etan frantziar aldetik datorrenen batukada antzeko talde bat izango da, 50 pertsonek osatzen dutelarik taldea. 14:00etan bazkarirako txanda iritsiko da eta ondoren Ezteibar eta Ubietak alaituko digute giroa. Hau bukatzerakoan Orkresta musika taldearekin poteoari ekingo diogu. Ez ahastu mozorrotuta etortzea mozorro onenarentzat saria egongo bait da!!! Gai librea!!!\n- abadiñoko gaztetxea - 21:54\nmozorrotuta jooan behar dela?\nhau udaletxeak esan dau. ni enaiz mozorrotuko, ez noski!!\nudaletxearen baldintzak ez ditut nahi!\nUdaletxearen baldintzak??? Bazkaria traña-matienako tabernek eta txosnek antolatu dute, eta beraiek dira mozorrotzea erabaki dutenak. Agian udaletxekoak ere mozorrotuko dira (ea egia den). Apustu gogorra eta aldiberean polita da mozorrotzearena. Beraz badakizue, zuek ere mozorrotu!!!\nGora traña-matienako jaiak!!!\nmozorrotzearena ez dabe tabernak eta txosnak erabaki, udaletxeak baino. bestela nork jarriko dau premixuen dirue?\nZuk esangozu nork erabaki dauen mozorrotzie ezbadozu parte hartu ez udaletxeko egitarauen ezta txosnetakuen. txosnen eta tabernen arteko bazkaixen mozorro onenai otzara moduko bat emongodako. Udaletxiek zer eitten dauen niri bardiozte. (nahiz ta badakidan dirue emongotziela mozorro onenai) Udaletxiei mozorrotzien asuntue gustaubadako eta premixuek ipini biher badabez haurek ikusikodabe.\nMaiatzak 3an denok mozorrotuta edo mozorrotu barik bazkarira!!!


Araba-Eus - Tacógrafo digital\nProfesionalentzako zerbitzuak >\nTakografo digitala >\n2006ko urtarrilaren 1etik aurrera, 3,5 tona baino gehiagoko pisua duten edo 9 pertsona (gidaria barne) edo gehiago garraiatu ahal dituzten ibilgailuek, salbuespen batzuk izan ezik, lehen aldiz matrikulatzen baldin badira, takografo digital berria eraman behar dute.\nSustapen Ministerioak Interneten informazioa jarri du, zerikusia duten agenteei behar duten informazioa emateko takografo digitala ezartzeari eta erabiltzeari buruz, eta txartelak eskatzeko, jaulkitzeko eta ordezkatzeko bete behar diren prozedurak azaltzeko.\nGainera, Sustapen Ministerioak egoki iritzi dio doako tresna didaktiko bat sortzeari, sektoreko profesionalei takografo digitalen funtzionamendua ezagutzen laguntzeko. Helburu horrekin, simulatzaile birtual bat diseinatu da, dauden fabrikatzaile guztien portaera eta sor ditzaketen egoerak imitatzen dituztenak.\nTakografo digitalaren simulatzaile birtuala\nArgazki bat, nortasun agiriko argazkien tamainakoa, hondo zuriarekin


Desanexiorako lehen pausoak - Bizkaiko Hitza\nDesanexiorako lehen pausoak\n2020, abenduak 18 Albisteak, Bizkaia, Gizartea 99\nAzken urteetan, ez atzera ez aurrera egon da prozesua. Baina aurten, urte hasieran, Galdakaoko Udaleko osoko bilkurak pauso garrantzitsua eman zuen Usansolo Bizkaiko 113. herri bihurtzeko bidean. Begiak malkotan zituztela hartu zuten hainbat usansolotarrek erabakia: urtarrilaren 29an egindako bilkuran, oniritzia eman zioten batzorde mistoa eratzeari. Udal gobernua osatzen duten alderdiek ez ezik, EAJk ere babestu zuen, betidanik uzkur hartu badu ere desanexioa. PSE-EE izan zen aurka bozkatu zuen bakarra. Usansolo Herria plataformako zinegotzi Agustin Aizpuru pozik mintzatu da: “Guretzat, adrenalina txute bat izan da; hasierako bultzada izan da hau. Ez dago atzera-bueltarik”.\nGero, COVID-19aren pandemia iritsi zen, eta hainbat hilabetez berriro ere etenaldia izan du prozesuak. Baina azaroan iritsi zen beste pauso garrantzitsua: urtarrilean onartutako batzorde mistoak lehen bilera egin zuen hilaren 11n. Lan jakin bat izango du batzordeak: Usansoloren segregazioari buruz Bizkaiko Foru Aldundian aurkeztu beharreko azken txostena egitea. Agiri horretan, Usansoloren eta Galdakaoren arteko banaketak ekarriko lituzkeen eragin ekonomiko, juridiko eta praktikoak jaso behar dira, zehatz. Lan horiek arlo bakoitzean adituak diren taldeek egin ditzaten, kontratazioak martxan jartzea izango da batzordearen lehen lana. Lau hilabete ditu txosten hori egiteko.\nHonela osatuta dago batzordea: Galdakaoren ordezkari gisa arituko dira alkatea, udaleko idazkari nagusia eta, udal hauteskundeen emaitzei jarraikiz, EH Bilduko eta EAJko ordezkari bana. Usansoloren ordezkaritza ere hauteskundeetako emaitzen araberakoa da: Usansolo Herriak bi ordezkari ditu, eta bat EAJk. Horiez gain, Bizkaiko Foru Aldundiko bi teknikari arituko dira batzordean. Iñigo Hernando alkatea izango da batzordeko presidentea.\nGaldakaoko Udalak osatutako egutegiaren arabera, desanexioari buruzko galdeketa 2021eko azken hiruhilekoan izango da.


ESANGO NUKE...! (2) | Bai Horixe - Bizargorri\nMiércoles, 1 julio 2020, 07:33\nOrain hurrenagoko batean hasitako lanari jarraipena emango diot gaur. Alegia, neuk urtez urte handik hemendik jasotako ateraldi sonatu edota esaera xelebreen zerrendari. Hamarretik bat, sikiera, tokatuko ahal zaizu gogoangarri, baldinbaitere. Norenak ote diren…? Erdien autorea badakit zein den, baina ez dut esango; herenarekin, dudak dauzkat; beste zenbaitekin, ezta arrastorik ere; batzuren batzuk, berriz, neuk asmatuak dituzu. Batek baino gehiagok grazia egingo, irria sortuko, zer pentsatua emango dizulakoan, otsi entretenigarri.\nJainkoa barrezka jarri nahi baduzu, kontaizkiozu zure egitasmoak.\nEz dut urrutietara abiatu beharrik nahi dudana aurkitzeko.\nAholkuak erruz dauzka salgai; baina, beretzat ez du batere nahi.\nTribuko talderen batek onartzen bazaitu eta estimatzen, salbu zara, bejondeizula; bestela, ai ene!, ez duzu parte oneko kalbario eta sufrikariorik.\nAdiskiderik bage iltea da orobat nola testigorik bage iltea.\nEspainian sekretu bat gordetzeko sistema, liburu batean idaztea da.\nGenesis edo Hasiera biblian: “… eta Jainkoak agindu zien emakumeei ludiaren bazter orotan topatuko zituztela senar-lagun on, zintzo, esanekoak… Ondoren hurrena zer…!?, eta lurra biribila egin zuen”.\nHara eromena zer den: behin eta berriz gauza berbera egin eta ondorio berri diferenteak nahi izatea edota itxarotea.\nEz da gauza bera: «Goazen haurrak jatera!» eta «Goazen, haurrak, jatera!».\nLiburutegia duzu leku txit aproposa, non inozentzia gal dezakezun, birjinitatea galdu gabe.\nEman eta kendu: infernuko txerrenak hala egiten du.\nEsan nuenean “baietz!”, esaten ari nintzen “ai, ez!”. (Donde dije digo, dije Diego).\nHik ez didak amorio eskainiko eta nik amore eman behar.\nGizasemeak behin hala omen zuen galdetu: «Zer dela-eta zuek, emakumeok, txunditu nahi izaten gaituzue gu zuen itxuragatik, eta ez zuen adimenagatik?». Eta emakumeak erantzun omen zion: «Posibilitatea askoz ere handiagoa delako gizaseme bat ergel-tuntuna izatekoa, itsua izatekoa baino».\nKristalaren hauskortasunak ez du bere ahulezia erakusten, kalitatea baizik.\nNor bakoitza da bere hitzen morroi eta bere isilen jabe.\nDemokrazia zer den? Bi otso eta ardi bat zer bazka egingo bozkatzen.\nGaldu ditut dagoeneko nire ziurtasunak; baina, atxiki bai ondo nire ilusioak.\nAurrezki libretaren antz-antzeko da ezkontza: sartu/atera, atera/sartu…, azkenerako zer!?, eta interesa galdu.\nKastillanoak: «¿Qué es “zirimiri”?». Baserritarrak: «Menos que zaparrada!».\nOhea husten dugun bitartean ondo gabiltza. Bagabiltza.\nET-k, zerbeza edanda, ez zuen “mi caassa..!” esaten; “mikaatza…!, baizik.\nGorroto eta herra omen dira fanatismoaren aita eta ama.\nOrdulari hautsi batek ere egunean bi aldiz asmatzen du ordua.\nErgel-txaldanen iritzia kontutan hartzekoa da, gehiengoa dira eta.\nIritsi nahi duena beti bide bila dabil.\nEliza zertarako hemen…? Bizitzen utzi ez eta hiltzen laguntzeko. Amen.


halabehar - Elhuyar dictionaries\niz. fatalidad, destino, sino; casualidad, azar\nhalabeharrak erabakitakoa ezin da aldatu: no se puede cambiar lo que el destino ha predispuesto\nhalabehar hutsez gertatu zen dena: todo ocurrió por pura casualidad\nhalabehar *Examples are automatically obtained from dabilena\n...halabehar\tnuen arte; orduan, nahi izan zuen halabeharrak ni aizkolari australiar baten erakustaldian suertatzea, ...\n. Gizakia, humanoa den orori ezinbestekoak eta halabeharrezkoak zaizkion zuzen eta okerrekin, baina zintzotasun ...\n... ahalegintzen dira. Titulu hauen agintea ez da halabeharraren emaitza. Jendaurrearen diktadura propioan datza, bereziki a...\n...baina ezinezkoa izan da, badakizu, zoriak, halabeharrak , bizitzak gure bideak banantzera eraman gaitu. Ez negar egi...\n...behin betiko joango zitzaigula oharkabean. Halabeharrari ezin baitzaio presarik ezarri, urari bezala,...\n...erabili zituela ere. Liburu honen hitzaurrea da halabeharraren aldakortasunaz. Diodorok uste du okerreko gertaerek ...\n...xearen ustez, Bi anairen sinbolismoak patuaz eta halabeharraz hitz egiten du: â€Denok dugu ...\n...a, etortzeko dagoena baino. Urte berriarekin halabeharrak zoriona ekarriko digu zuri eta niri, eta bizi onaren aukera...\n...zunerako prestaturik egon. Horregatik eragiten du halabeharrak hain bortizkiro. Orainaldiak etorkizuna bereganatzen du. Ha...\nGai nagusia protagonista jarraitzen zuen patua da, halabeharra.>\nEl tema principal es la fatalidad, el sino, que persigue al protagonista.\nIkonografia bereziaren bidez, Rosenquistek bere obran gai modernoak eta gaur egungo gertakariak landu ditu, gerraren aurkako adierazpenak bildu ditu eta planetako gizartearen, politikaren, ekonomiaren eta ingurumenaren halabeharraz duen kezka aditzera eman digu.>\nA través de una iconografía particular, Rosenquist ha tratado en su obra temas modernos y hechos actuales, ha recogido declaraciones antibelicistas y ha expresado su preocupación por el destino social, político, económico y medioambiental del planeta.\nPatua: halabeharrak agintzen du gertaeretan, baina patua ez da guratsua, baizik eta ekintza guztiak modu sinesgarrienean lotuta daude.>\nAzkenean halabehar mordo bat gertatu delako kontatzen dizut hau.>\nTe cuento esto porque al final ha sido todo un cúmulo de casualidades.


Umeentzako udako kirol ekintzetan izena emateko epea, zabalik | Herribizia\nErrenterian, aurreko urteetan bezala, hainbat jarduera prestatu dira, UDA 2022 kanpainaren barruan, 3 urtetik gorako haurrentzat.\nUDA kanpaina sustatzean helburuetako bat da eskola-ikasleei hastapen eta hobetze ikastaroak eskaintzea, kirol-jarduerak egin ditzaten eta ikasturtean zehar egindako jardueren osagarri izan daitezen. UDA kanpainak onarpen handia du, eta udaldiaren hasierarako aukera aproposa da, batez ere aste gutxi barru oporrak iristean aisialdia luzatuko zaien ikasleen kasuan.\nEskola egutegia dela eta, kanpainaren lehenengo txanda ekainaren 27an (astelehena) hasiko da.\nFanderian honako ikastaro antolatu dituzte: Igeriketa, Padela eta Tenisa.\nGaltzarabordan ere hainbat ikastarotan izena emateko aukera dago: Igeriketa, Kirol Kampus Kids (6-8 urte), Kirol Kampus Junior (9-12 urte), Dance Kids (6-9 urte) eta Dance Junior (10-14 urte) taldeetan.\nEkintzen egunak, ordutegiak eta prezioak eskuorri honetan ikus daitezke.\nEra berean, bi harreretan informazioa eskuratu ahal izango da eskualdeko gainerako udaletxeetan kanpaina honetarako antolatutako kirol jardueren inguruan, baita Oarsoaldeako eskaintza bateratuaren inguruan ere. Eskaintza bateratu hori honakoek osatzen dute: piraguismoa (San Pedroko Kalparratik eta Pasai Donibanetik irteerak egongo dira), arrauna, bela, BTTa, Paddle Surf eta urpekaritza.\nInformazio gehiago Fanderiako Igerilekuetako harreran (943 344 423) eta Galtzarabordako kiroldegiko harreran (943 449 690) eskura daiteke.\nJose Luis Ansorena Beka emateko interpreteen lehiaketa izango da bihar


Mattin Zeberio: «Gauero txoko ezberdin batean egiten genuen lo, nomadak ginen» | El Diario Vasco\nTolosaMattin Zeberio: «Gauero txoko ezberdin batean egiten genuen lo, nomadak ginen»\nMattin Zeberio: «Gauero txoko ezberdin batean egiten genuen lo, nomadak ginen»\nMattin Zeberio / Iñigo Royo\n'Zortzi Yukon' filmaren zuzendari tolosarra\nGazte tolosarrak Bilboko Mendi Film jaialdian aurkeztuko du bihar bere lehen film dokumentala, iaz Yukonera (Kanada) egindako bidaia ardatz hartuta\nELENE ARANDIATOLOSA. Viernes, 15 diciembre 2017, 12:07\nAbian da Bilboko Mendi Film jaialdia. Ordura arte Sail Ofizialera aurkeztu diren zuzendarien artean, gazteena tolosarra da. Youtuber lehenik, musika-taldeen bideoklipak eta bestelako bideo-lanak ondoren... ugari izan dira Mattin Zeberiok (Tolosa, 1999) azken urteetan egindako ikus-entzunezko lanak. Buru-belarri unibertsitateko ikasketetan murgildu berri den honetan, lehen film dokumental luzea egin du: 'Zortzi Yukon'. Berrogeita bost minutuz, Alaska eta Kanada arteko Yukon lurraldean, urre bilatzaileek duela egun urte bertara egindako bideari jarraituko dio 16 eta 64 urte bitarteko zortzikote batek, oinez eta kanoaz, Josu Iztueta bidaiari tolosarra bidelagun dutela. Euren urratsetan, nork bere esperientzia biziko du, eta ikusleak egungo 17 urteko gazte baten ikuspuntua ezagutuko du. Bihar egingo dute estreinaldia Bilboko Mendi Film jaialdiko Sail Ofizialean, BBK aretoan, 15:30etik aurrera.\n-Bihar estreinatuko duzu dokumentala.\n-Bai, ohore bat da niretzat nire lehen lan luzea jaialdi horretan aurkeztea. Gogoan dut urtebetez lantzen egon ondoren, ikuslegoak 'Zortzi Yukonen' inguruan zer dioen entzuteko.\n«Pertsonalki, lehen bidaia handia izateak, pentsatzeko tartea eman zidan»\n-Zer-nolako bidaia egin zenuten Yukonera?\n-Gure plana 1897-1899 urteen bitartean, Alaska eta Kanada artean, Klondike eskualdera urre bila joan zirenen ibilbidea egitea zen. Bideak bi zati zituen: mendikoa eta ibaikoa; lehena, oinez egin genuen eta bigarrena, berriz, kanoaz. Mendiko ibilbidearen berezitasuna paisaiaren aldaketa izan zen, baso hostoerorkor batean hasi, eta gune soil eta alpinoago batera, eta bertatik, baso borealera joan ginen. Yukon ibaian, ordea, txoriak bero bila hegoaldera zihoazen bitartean, gu iparrera gindoazen, eta zati honen xarma egunetan zehar, abiadura azkarrean, hostoak horitzen ikustea izan zen.\n-Diozu zure lehen bidaia handia izan zela. Zer ezagutu zenuten?\n-Bi gauza zeharo ezberdin dira leku bat bisitatzera joatea eta leku batean bizitzea. Nahiz eta gure ohiko bizi-tzatik oso urrun egon, naturaltasunez igaro genituen egun horiek, eta gazteenoi, bereziki, lehen aldiz hilabete batez erlojutik kanpo bizitzeak, ohiko egunerokotasuna perspektiba gehiagorekin hartzeko ahalmena eman zigun. Pertsonalki, lehen bidaia handia izateak, pentsatzeko tartea eman zidan, baina orokorra izan zela uste dut. Bakoitzak bidaia ezberdina bizitzen du, eta gure kasuan, kanoako isiltasunezko ordu luzeak ia meditazio izatera iritsi ziren.\n-Nola bizi izan zenuen urre bila-tzaileek egindako bidaia?\n-Batetik, harriduraz guk egindako bide berdina horrelako miserian egin zutelako; 100.000 abiatu eta 30.000 besterik ez ziren iritsi. Bestalde, gelditzen ginen ibai bazter guztietan aurkitzen genuen urre bilatzaileek utzitako lata, burnizko aparatu edo iltzeren bat eta horrelako leku primitibo batean aspaldi desagertutako pertsonen aztarnak aurkitzeak ez du parekorik.\n-Natura eta zuek bakarrik. Zerk harritu zintuen gehien?\n-Eragin gintuen bizimodu horretan sartzean, basoaren gonbidatu ginela konturatu ginen. Gauero txoko ezberdin batean egiten genuen lo, nomadak ginen, eta horrek zure ingurunearekin duzun dinamika eta pentsaera aldatzen dizkizu. Jende gehienak ez du bizimodu hori ezagutzen; denboraren, janariaren eta beharren ingurukoa da. Pentsatzeko beste modu bat da. Normaltzat har-tzen duzuna erlatibizatzen uzten dizu.\n-Trailerrean Josu Iztuetak dio azken mendean gutxien aldatu den paisaia dela Yukon...\n-Gure bidaiko Yukon urre bilatzaileena eta duela milaka urte iritsi ziren Tagish tribuko natiboen ia berdina izango zen. Ez dago ia gizakiaren aztarnarik. Igaro genituen ibaiaren 730 kilometroetan herri txiki abandonatu bat besterik ez zegoen.\n-Grabazioa ez ezik, musika ere zuk konposatu duzu.\n-Musika, ia bere osotasunean, nirea da. Bost-sei pieza inguru sortu nituen eta aitak (Juantxo Zeberio) piano zati pare bat ere grabatu zuen, baina konposizio-eta ekoizpen-lana nirea da.\nEmpate y derrota para Lauburu y Laskorain en sus salidas\nEl consumo eficiente y la energía 'limpia', en la Energia Azoka de mañana 'Mundu bat Tolosaldean', diversidad y unión


ITZALAK - Lutxo Egia\nItzala hitz pisutsua da. Ez kilojulioa bezain pisutsua, izozmendia bezain sakona, karranka bezain hertsagarria, ziraldoka bezain jostalaria edo deskatalogatu zenuten manifestapena bezain durunditsua, baina, hala ere, pisutsua eta ederra.\nAspalditik bizi gara larriturik itzalarekin.\nLuzaz, herri ugarik uste izan dute heriotza gorputzaren eta itzalaren arteko bereizte behin betikoa zela.\nBering itsasarteko inuitak, kasu, balea hil ondoren, itzalaren beldur izaten ziren hainbat egunetan, ez ote zien gaitzik ekarriko.\nEta Oscar Wildek berak, ziurtatu zigun itzala arimaren eskafandra zela. Denok dugu gogoan sir Simon Canterville, Canterville-ko mamua, haren itzala gaztelu kalamastrako hormetan herrestan.\n(Eskafandra eta kalamastra ere badira hitz ederrak).\nPertsona eta itzala (hitzen ahala) ez dira bereizi ezinak.\nHorregatik, menturaz, itzala galtzearen beldur bizi izan gara beti.\nAfrikako legenda baten arabera, hainbat tributako kideek saihestu egiten zuten eremu irekian ibiltzea eguerdi aldera beren itzala galtzeko beldurrez.\nLiteraturan ere badira hamaika itzal-galtze eta itzal-abandonatze. Izan ere, argiantza edo ilunantza da literaturaren eremu naturala, argi-itzala, itzal-argia. Luzaro itzala (hitzen ahala) hartan gorde da ongien, artean orokorrean. Ez gertaleku edo jokaleku bakar gisa, bai, ordea, nagusia, kuttuna.\nEta itzal-galtzerik unibertsalena, Peter Pani gertatutakoa.\nBadakizue: Peterrek leiho batetik behera salto egin du Darling familiaren etxetik ihes egin nahian. Baina Nanak, Ternuako txakur handiak, hura kolpez itxi eta errotik erauzi du mutikoaren itzala.\nPeterrek, beraz, itzalik gabe ospa egin behar izan du. Nanak, leihoaren kanpoaldean zintzilik utzi nahi du, baina Darling andreak (Wendy, John eta Michalen amak) hura tolestu eta kontu handiz gorde du tiradera batean.\nBerehala, Darling jaunari erakutsi dio eta hark, ez hotz eta ez motz, erabaki du alprojaren batena dela.\nOrdudanik, itzal-galtze franko izan dira. Gehienak, XIX. mendean.\nHans Christian Andersen-ek, adibidez, testigantza argigarri bat eskaini zigun: gizon bat bere itzalaren itzala izatera behartua izan zen, itzal-estortsio garbia. Edo Benito Perez Galdosek kontatu zigun senar batek ikusi zuela emaztearen itzala gorputzari ihes egiten eta erabaki zuela jarraitzea hari deus esan gabe.\nBeharbada, horregatik, balizko perterpantze bati aurre egin guran, XX. mendeko idazleek mailua lehenetsi zuten, itzala (hitzen ahala) ondo finkatu alde.\nArtea mailua zela aldarrikatu zuten Vladimir Maiakovskik eta Bertold Brechtek.\nGabriel Arestik, geroago, doi bat mugatu zuen: Nik esanen diet poesia mailu bat dela.\nEta hainbat hamarkadatan holaxe irudikatu ditugu hitzen ahalak. Itzalak.\nEgun, aldiz, lotsa ematen digu mailua aipatzeak.\nNiri neuri, bai.\nGaur egun, gazte batek nekez aldarrikatuko du artea mailu bat dela.\nGure etxebizitzetan, kargadoreak, routerrak eta wi-fi anplifikadoreak ditugu, baina egunean baino egunean mailu gutxiago.\nGehienez ere, orduan, gazte hark esango du: literatura, mailu pneumatiko bat da.\nMailu elektro-pneumatiko bat.\nEdo emailu bat, Armiarmako emailu bat.\nBaina, seguruenik, hori ere ez du aldarrikatuko.\nEz du literatura aldarrikatuko.\nAsko jota esango du: Twitter mailu pneumatiko bat da. Edo, hobe, Twitx mailu pneumatiko bat da. Edo Instagram.\nNeuri, biziki interesatzen zait Twitter, esandakoen auzitegi nagusi hori, non sarri denak aire tragiko bat hartzen duen.\nNiaren itzal digitala, hura ere bada jokalekua ahalen sortzean, bere bot, troll (gaur egungo heteronimoak) eta traola guztiekin, armada baten iduri.\nTraola ere iruditzen zait hitz ederra eta itzaltsua, ez mikrografia bezain itzaltsua, edo sinapsia bezain itzaltsua, edo maiterre, ufada edo giltzerdi bezain ederra eta itzaltsua, baina ederra eta itzaltsua azken batean.\nHitzen ahalen topagune singular, gurean badira traola batzuk bereziki pentsatuak ahala sortzeko.\nFutbola, saskibaloia, tenisa eta eskubaloia olinpiadetatik kanpo egotea gustatuko litzaiokeen bakarra naiz? #GalderaSerioa\nArrasatearren artean zenbatek dute Ternuaren musukoa? #GalderaSerioa\nEdo #EsanBeharNuen eta haren aldagai ekialdekoa #ErranBeharNuen traola:\nZe kasposo, erdaldun eta kutreak diren ONCEren Euskadi Irratiko iragarkiak. #EsanBeharNuen\nEuskal maritxuloak biziki nazkanteak eta aspergarriak dira #ErranBeharNuen\nTraola lagun edo traolarik gabe, dagoeneko Twitter hitz-ahalen jokaleku nagusietako bat bilakatu zaigu. Askorentzat, jokaleku nagusia da. Batzuentzat, bakarra, erabiltzen duten bakarra.\nEgokia, zer duda egin, sasoi likido honetarako: oso hitz gutxirekin ahalik handiena lortu.\nOso hitz gutxirekin ahalik handiena lortu.\nHitzak birtxio eta like mordo bat baditu, gauzatua da ahala.\nHitzak erantzun ugari baditu, gauzatua da ahala.\nEta Trending Topic izatera heltzen bada, zigilua, ahal itzelaren erakusgarri.\nHitzen ahala, baina ezinbestean itzala?\nHasieran esan dugu denbora luzean bizi izan garela itzala galtzearen beldur.\nItzal-galtze baten ikaratan. Beldurrak airean.\nItzal-galtzearen aurrean, itzal-eustean ahalegindu gara gu.\nBerdin gertatu izan zaigu intimitatearekin. Gu geu intimitatea zaintzearen aldeko izan gara oraintsu arte. Baina, gaur egun, hori ez dago horren argi.\nEta beharbada, era berean, gaur egun jendea ez da jada itzala (hitzen ahala) galtzearen beldur bizi.\nAre gehiago, galtzeko desiretan ere bizi liteke.\nAdikzio handiko txiolarientzat ahalaren eskuratzea Sisiforen lana da. Egunero ziurtatu behar zaio ahala hitzari.\nEgunero, ahala zertifikatuko duten birtxio, like edo erantzunak kopuru duinean.\nEgunero bazka, hitzaren ahala hauspotu, mimatu beharreko Tamagochi baten antzera.\nEta behar horretan, txiolari amorratuei ez zaie inporta hitzen ahala (itzala) galtzea.\nHarrigarria badirudi ere, nahitaez galdu behar da.\nOrdu batzuen edo, gehienez ere, egun batzuen ostean galdu behar da, beste bat, berria eta distirantagoa, luzidu ahal izateko, musker, sugandila, suge edo dortokaren azal-mudatzea balitz bezala.\nEta horixe izan liteke transmodernitate lauso honetako marka: hitzen ahalik zabalena lortu, berehalaxe galdu eta prestatu hurrengorako.\nSare sozialak baino lehenago, itzalik zabalena ere lortu nahi izan dugu, baina ez berehalaxe galtzeko, baizik eta irauteko, iraunarazteko.\nGuk geuk, Twitterri deus kendu gabe (zer kenduko ote diogu?) itzala iraunarazi zaleak gara.\nLiteraturan aurkitu dugu beti gordeleku hori.\nLiteraturaren funtzioa ez baita Twitter-ena. Itzala, hitzen ahala, ez da berdin sortzen batean eta bestean.\nTwitterren, pisuagoa da ahala hitza bera baino. Konfiantza handiagoa du ahalean. Gehiago du ahaletik itzaletik baino.\nLiteratura, kurioski (eta “kurioski” hitz ederra iruditzen zait azkenaldion), itzalagoa da. Hitzaren eta ahalaren arteko oreka erakusten du.\nHitza eta ahala. Itzala. Hori da literatura.\nGerta litezkeen galtze guztiei adi, argi-itzaletan jolastea.\nHerri honetatik, Zarauztik, mugitu gabe aski barrura egin dezakegu murgila.\nHemen hitzak aspaldi du neurriko ahala. Susa argitaletxearen bidez, kasu, lehen Gorka Arreserekin eta orain Leire Lopez Ziluagarekin.\nEta gogoratuko duzue Anjel Lertxundiren “Hitz beste” hura Berria egunkarian. Edo haren tokia hartu duen Andoni Egañaren “Hitz etzanak”.\nHaietan itzala luzarazten eta iraunarazten duten elementu ugari daude: jolasa, ironia, zorroztasuna, edertasuna, zehaztasuna, aberastasuna…\nEz da kasualitatea, bakar-bakarrik hilabete honetan hiru artikulutan, Andonik kezka agertu izana gerta daitezkeen itzal-galtzeen aurrean. Zera zioen batean:\nHitz batzuk purian dabiltzan bitartean, —orain, oro da brutala— beste batzuei errespetua galtzen zaie uneren batean edo bestean.\n“Eduki” hitzarekin gertatzen ari zaigu azkenaldian.\nMin ematen du “eduki” hitzaren gainbeherak.\nOrain, edozeri deitzen zaio “eduki”. Telebista-tertulia batera auskalo noren ezkontza urratuaren berria ekarri duzula? Eduki bat sortzen ari zara. Youtuben galtzerdiak nola tolestatu kontatzen duzula? Eduki bat sortzen ari zara. Instagramen oporretan urpean ateratako argazki-bilduma jartzen duzula? Edukia sortzen ari zara.\nEta egun batzuk geroago antzera mintzatu zitzaigun “gozatu” hitzaren inguruan. “Gozatu!”, zioen Andonik, esaten diogu lagunari agur egitean; “gozatu!” batekin amaitzen dugu jendaurreko jarduna; “gozatu!” izaten da maiz posta-elektronikoz bidalitako mezuaren azken hitza.\nEta honelaxe bukatzen zuen: Gozatzea betebehar bihurtu zaigu nonbait.\nKontuak kontu, Andoni ere ba omen dabil kezkaturik, ahalaren aldeko bataila tragikomiko honetan ez ote den hitzaren mehetze eta urritze bat gertatzen ari, galtze batera eraman gaitzakeena.\nHitzen halako klima-aldaketa bat.\nHonezkero hitzen antropozenoan sartuak bagina bezala.\nEdo beste zarauztar batek (Ana Galarraga) oparitutako hitzari bihurri eta erdi bat eginik, hitzen sindemia batean sartuak.\nHitzen-endekatze sindemikoa, han-hemen aldagai mehatxagarriak sorrarazten dituena.\nBaina, zorionez, ez dago guztia galdurik.\nPeterrek itzala galdu zuen, bai, baina, itzal-minez, itzuli ere egin zen haren bila, borrokarako prest, Txilintxo maitagarri beti jeloskorra alboan zuela.\nItzalgaizka sartu, Wendy, John eta Michael-en gelako kajoiak arakatu eta neurri egokiko itzala atera zuten. Tamalez, hura ez zen berez itsatsi Peterren gorputzean eta azkenean Wendyk, ordurako itzarrik, josi behar izan zion.\nNeskaren testigantzari esker, badakigu apur bat zimurtuta gelditu zitzaiola.\nBaina bederenik, eta zimurrak gorabehera (eta “zimurra” ere bada hitz ederra), Peterrek ez du sekula beste itzalaldirik ezagutu.\nEta zuek ere, geu ere!, literatura lagun, saiatuko egingo gara horretan, itzalari zimurrak kendu eta luzaro eutsi, eta, holaxe, itzal handiko bihurtu.\nEta horren abiatzeko, gozatu asteburu honetan Literaturia eta, orain, Sugarren mende ikusgarri dramatizatua.\nEdo ez gozatu, hura betebehar bazaizue.\nBaina, behintzat, atsegin hartu.\nMilesker, gaizki erranak Twitterren zigortu eta ongi erranak tabernetan zabaldu.


Gipuzkoako museoak - Museos de Gipuzkoa: Euskal Itsas Museoa : #Kontxa1918: duela 100 urteko estropadak\n2018-08-29 / 2018-09-11\nAbuztuak 5/18:00etan > 50. Eta 60. Hamarkadako Kontxako Estropadako aurraunlarien oroitzapenak. Liburutegi Nagusiko Kriptan (San Jeronimo).\nAbuztuak 6/19:00etan > Arraun munduko pertsona garrantzitsuari elkarrizketa irekia. Aquariumeko Auditoriumean.\nAbuztuak 7/19:00etan > Emakumeak Kontxako Estropadan. Aquariumeko Auditoriumean.\nAbuztuak 7 > Hitzaldia bukatutakoan portuko ranpan, Eusko Label etxearen eskutik pintxoak eta musika talde bat edukiko dugu.


Sitio Web: 2 urteko gela\nVera-Cruz » Hezkuntza-eskaintza » 2 urteko gela\nVera-Cruz ikastetxean, gurean, 2 urteko geletatik hasten gara hezkuntza eleanitza eskaintzen. Gure geletan, euskara da hizkuntza nagusia, baina txiki-txikitatik haurrak ingelesa ikasten hastea ezinbestekotzat jotzen dugunez, ingeles saioak egunero izaten ditugu. Gainera jakina da, murgiltze goiztiar honek mesede egiten diola fonetikari eta hizkuntza horren ahoskatzean laguntzen duela.\nEskola txikia garenez, tutoreok harreman zuzena daukagu egunero zuekin, gurasoekin, zuen seme-alaben eguneroko gorabeherez hitz egiteko. Guztiok elkarrekin ikasten dugu; jolasa da ikasteko erabiltzen dugun tresna nagusia eta gu, andereñoak, gara bidelagun momentu oro. Gure babesa, laguntza eta maitasuna eskainiz, ikasketa bidean seguru sentitzen laguntzen ditugu zuen seme-alabak.\n2 urteko gela izaten da askotan haurrak, zuen seme edo alabak, ikastetxe batekin duen lehen harremana. Ume bakoitzak izateko era eta erritmoa dauka; guk, lehenik eta behin, hori errespetatzen dugu, zuen aholku eta gure behaketa eta laguntzarekin beraientzat hoberena dena eskaintzeko.\nFisikoki eta baita sozialki ere ondo garatu daitezen, psikomotrizitatea behar beharrezkoa ikusten dugu. Hori dela eta, astean birritan joaten gara psikomotrizitate gelara. Zergatik? Espazio eta saio hauek beharrezkoak direlako haurraren garapen osoa emateko; bertan, sormena, zailtasuna, fantasia, sozializazioa, motrizitatea, gaitasun afektiboa, errespetua, sentimenduen adierazpena… eta beste hainbat gauza landu eta ikasten direlako.\nLana eta familia uztartzerakoan arazorik ez izateko, ordutegi zabala daukagu: goizeko 8etatik aurrera umeak eskolara eraman ditzakezue gehiago ordaindu gabe.\nBazkaltzeko orduan ez gara lekuz mugitzen; gelan bertan bazkaltzen dugu, umeak lasai sentitzeko eta beraien beharrak hobeto asetzeko. Behin ondo bazkalduta, lo kuluxkarako txokoa ere bertan daukagu, lasaitasun une hori ezinbestekoa baita egunean zehar erabilitako energia guztia berreskuratzeko.\nURTARRILEAN ESKOLA EZAGUTZEKO SAIOAK EGONGO DIRA:\nDeitu eta izena eman saio horietako batetara etortzeko 945 14 36 60 telefonoan edo ataria@remove-this.colegioveracruz.com helbidera email bat idatziz.


Jaione | blog-blog\nJaione-(r)en bidalketa guztiak\n2022-06-01 Sailkatu gabeaJaione\nEkainaren 10ean, ostirala, E-uskaltegian mintzodromoa egiteko asmoa dugu. Euskara ikasten hainbat ikasle ari da AEKn-munduan zehar zein Euskal Herrian-online ikastaroetan-. Aurreko urteetako esperientzia ezin hobea izan da eta jarraituko dugu egiten aurten.\nEskolaz kanpo euskararen erabilera bultzatzea da; ikasleak eta euskaldunak elkartu, solasean jarri eta euskaraz aritzea.\nLau-seinaka bilduta-dinamizatzaileak gidatuta-interes orokorreko gaiez arituko dira berriketan ordu erdiko hiru txandetan gela birtualetan. Txanda bakoitza amaitu ostean beste gela batera mugituko beharko dute partaideek ahalik eta jende gehienarekin hitz egiteko.\nParte hartu nahi baduzue\nAukeratu zein ordutegitan ahal edo nahi duzuen; bietan bada aukera biak jarri. Izena emateko azken eguna ekainaren 7a izango da. Izena emateko sakatu hemen.\nEgunerokotasuna duten gaiak landuko ditugu. Animatu eta parte hartu!\n2022-05-17 Sailkatu gabeaJaione\nUdako online eskaintzaren informazioa guztia hemen duzue: www.aek.eus/online. Bertan informazioa guztia dago eta horrezaz gain matrikula online egiteko aukera: lotura zuzena hementxe: http://egela.aek.eus/matrikula/\nUztailean hasiko diren ikastaroen matrikula epea-baldin eta plazak ez diren aurretik betetzen- ekainaren 23a da eta irailekoena uztailaren 22a. Z\nalantzaren bat izanez gero bidali mezua e-idazkaritzara@aek.eushelbidera.\nAurre-matrikula abian da!\n2022-05-16 Sailkatu gabeaJaione\nHurrengo ikasturterako aurre-matrikula egiteko aukera izango da ekainaren 30era arte.\nDatorren ikasturtean, 2022/23 ikasturtean, euskara ikasten jarraitu edo euskara ikasten hasi nahi dutenentzat, AEKren matrikulazio eskaintza berezia (AEKren ikasleek zein ikasle ez direnek balia dezakete aukera). Ondorengo loturan egin ahal da: aurre-matrikula.\n-%5eko deskontua 22-23 ikasturteko matrikularen prezioan (deskontua ikasturte honetako -2021/22- prezioetan aplikatzen da).\n– Ordainketa malguagoa, epe bat gehituta ohiko ordainketa epeei\n– Lehentasuna taldeak eratzeko orduan\nOharra: Ikastaroa ez egitea erabakiz gero aurrematrikularen %100 itzuliko dugu, ikastaroa hasi baino lehen jakinaraziz gero. Behin ikastaroa hasita, matrikula itzultzeko ohiko baldintzak aplikatuko dira.\nZalantzaren bat izanez gero bidali mezua e-idazkaritzara@aek.eus helbidera.\n2022-03-28 Sailkatu gabeaJaione\nKORRIKA lehiaketaren irabazlea:\nJone Lizarralde Ibabe\nZorionak, Jone. Zeuretzat da saria!\nAukeratu zure kamiseta KORRIKA dendan. .\n22. KORRIKA badator! Abian da e-uskaltegian lehiaketa!\n2022-03-10 Sailkatu gabeaJaione